Қизиғи шундаки, ўстириш учун катта сармоя талаб қилинмаслигига қарамай, у тадбиркорлар ёки даромадли ишга сармоя тикишга тайёр сармоядорларнинг диққатини тортмайди.\nЎзбекистон – аграр мамлакат. Азал-азалдан заминимиз унумдор. Тарихан шаклланган иқлим шароити ва ер таркиби ҳамда фермер хўжаликлари (ф/х) фаолиятини рағбатлантириш мақсадида ҳукумат томонидан қабул қилинган қонун ҳужжатлари эса еримиз унумдорлиги янада ошишига хизмат қилмоқда. Бундан ташқари, ФХ ривожланиш учун грантлар, қулай шартларда кредитлар олиш имкониятига эгалар ва ҳоказо.\nШу муносабат билан ўз бизнесингизни очишингиз учун яна бир бизнес-ғояни диққатингизга ҳавола этамиз. Бу сафар ғоя аграр соҳага тааллуқли.\nШундай қилиб, қарши олинг!\nҲар бирингиз болалигингизда қурғоқ ерларда ўсадиган “ёввойи ўт” – каварни мазасини кўрган бўлсангиз керак. Ўйлаб кўринг, деярли суғориш ва меҳнат талаб қилмайдиган 1 га ердан 1 мавсумда камида 100 000 000 сўм фойда олиш мумкин. Бу тағин ҳосил ўртача нормадан 3 марта кам бўлганда.\nАммо каварни мазасини фақат болаларгина хуш кўради. Ўрта Осий мамлакатлари аҳолиси каварни ёйишни ҳаёлларига ҳам келтирмайдилар. Европада эса маринадланган “тарвузчалар” пештахталарда узоқ ушланиб қолмайди. Европанинг иқлим шароити эса кавар етиштиришга ярамайди. Айнан шунинг учун уларни Ўрта Осиёдан экпорт қилинса, катта даромад олиш мумкин, деб тахмин қилса бўлади.\nКавар ўзи нима ва уни ўстириб қандай даромад олиш мумкин?\nКавар (лат.capparis) — бу каварслар (Capparidaceae) оиласига мансуб ўсимлик тури, баъзилар уни карам (Brassicaceae) оиласига мансуб, деб ҳисоблайдилар.\nКавар ер бағирлаб ўсадиган тиканли бута бўлиб, баландлиги 1 метрдан 2 метргача бўлади. Бу ўсимлик оиласига сайёрамизнинг субтропик ва тропик ерларида ўсадиган 300 дан ортиқ турли бута, дарахт, лиана ва кўп йиллик ўсимликлар киради. Шимолий Африка ва Жанубий Европа каварнинг ватани ҳисобланади. Одамзод каварни минг йиллардан бери истеъмол қилиши маълум. Ўз пайтида, қадимий юнонлар кавар савдоси билан шуғулланганлар.\nКавар ёввойи ўсимлик сифатида маълум. Тиканакли кавар Ўрта денгиз бўйи мамлакатларида, Осиёда, Ҳиндистон, Шимолий Африка, Шимолий Америкада ўсади. Каварни Кавказ ва Қримда ҳам учратиш мумкин. Бу ўлкада кавар буталари Алуштадан то Судак ва Феодосиягача бўлган унумсиз сланецли тоғ тизмаларида ўсади.\nБарглари оч яшил рангда, мум билан қопланганга ўхшайди, эллипс шаклида ва бандли бўлади. Барг ёнлиги унча катта эмас, тиканли. Кавар майдан то октябрь ойигача ўсади. Дона-дона гуллайди. Гули ниҳоятда гўзал бўлиб, эрталаб очилади ва кечга бориб ёпилади. Кавар баргларининг ёнидан узун банд чиқариб гуллайди. Гул айланасига 3 сантиметргача бўлади, оқиш пушти рангли гулларнинг ўртасида узун нафармон туклари яққол кўзга ташланади. Кавар бир уяли гўштли реза мева беради. Меваси икки палладан иборат бўлиб, тарвузга ўхшайди. Кавар қуёшсевар ва қурғоқбардош ўсимлик. Бир ердан 15 йилдан ортиқ давр давомида ўсиб чиқади. Каварни уруғдан, бутасининг бир қисмидан кўпайтириш мумкин. Яшил, тухумсимон ва бодрингга ўхшаш мевалар пишгандан сўнг лола мисол очилади. –8°С гача бўлган совуққа чидайди.\nКавар ўстириш технологияси\nУруғдан кўпайтирилганда, уруғ бевосида очиқ тупроққа сочилади ёки кўчат олиш учун мўлжалланган иссиқхонада экилади. Доим ўстириладиган далада чуқурча очилиб, уруғ ёки кўчат экилади. Кавар қишлоқ хўжалиги экинлари ўстиришга яроқсиз бўлган қуруқ ва қумли ёки қумлоқ ерда ўстирилади. Ер оддий усулда тайёрланади: ер кавланади, ўғит (N60H90K45/га) солинади, кузги шудгор пайтида ер 27-30 см чуқурликда ҳайдалади. Март-апрель ойларида экилади, қаторлар ораси 70 см бўлади, қаторда кўчатлар 40-50 см оралатиб экилади.\nКавар оддий парвариш қилинади: вақти-вақти билан 6-10 см чуқурликда чопқи қилинади, ўтоқ қилинади. Айниқса қуруқ кунларда суғорилади (10 м2 майдонга 300-350 л сув).\nКаварни уй шароитида ҳам ўстириш мумкин. Гуллаб турган каварни бир марта кўргандан кейин, уни ўстиришдан ўзини тийиш осон бўлмайди. Гуллари нотўғри шаклга эга, аммо айнан шу нотўғрилик уларга ўзгача латофат бахш этади. Афсуски, узун нафармон тукли катта оппоқ гуллар кейинги куннинг ярмига келиб сўлиб қолади. Кечга келиб уларнинг ўрнига бошқа гуллар очилади, ахир кавар шода-шода ғунчалайди. Бута ёз бўйи гуллайди.\nКаварни уй шароитида ўстириш осон эмас. Бута баланд эмас ва секин ўсади, шунинг учун уни узоқ вақт нисбатан кичкина (масалан, 16 сантиметрли) тувакда ўстириш мумкин. Икки йил ўтгач, кўчат жуда гўзал гуллайдиган бутага айланади. Уруғ махсус идишларга март ёки апрелда экилади. Шундан кейин у мева беришга тайёр бўлади.\nБута ёз бўйи куртак чиқаради. Айнан шу гулкуртаклар териб олинади. Энг сифатлиси – кичкина, думалоқ ва қаттиқлигида терилган куртаклар. Йиғим-терим июль ойида бошланади. Ҳали очилмаган, 10 ммдан катта бўлмаган гулкуртаклар йиғилади. Гулкуртаклар сентябргача ҳар ҳафта йиғилади. Йиғим оралиғи 8-10 кундан ошмаслиги керак. Ҳар бутадан 3 кг ҳосил йиғиш мумкин.\nКавар фақат қўлда терилади. Шунинг учун ҳам у қиммат туради. Каварнинг энг яхши навлари (масалан, Нонпарель) даромадлилик бобида дунё бозорида узумга ҳам рақиблик қилиши мумкин.\nТайёрлаш ва қайта ишлаш\nЙиғиб олинган гулкуртаклар нок, олма, олхўри, олча, ўрик меваси каби қуёшда қуритилади. Кавар хомлигича истеъмол қилинмайди. Шунинг учун ҳам кавар гулкуртаклари шиша банкаларга солиниб, туз сепилади ва дидга қараб устидан зайтун мойи ёки узум сиркаси қуйилади. Кейинчалик тиббий мақсадда фойдаланиш учун эса шунчаки қуритилади.\nКаварни чиқиндисиз деса бўлади. Гуркуртаклар маринадланади, гулларидан эса асал олиш мумкин. Бундан ташқари, кавар мева тугади. Меваларининг мазаси тарвузникига ўхшайди. Мевалари жуда ширин ва витаминларга бой. Авваллари кавар мевалари қуритилиб, қишда қанд ўрнида истеъмол қилинган.\nМаринадланган кавар гулкуртаклари – француз ошхонасида жуда муҳим зиравор: тўғраб қайлага солинган бир неча кавар куртаги таомни мазали ва хушхўр қилади. Бодрингга ўхшаб маринадланган кавар мевалари эса жуда мазали ва чиройли гарнир.\nКонсерваланган кавар (тузланган ёки маринадланган) супермаркет ва дўконларда сотилади.\nШунинг учун кавар хўрандаларининг олдида икки йўл бор: ўзи ўстириш (парвариш қилиш, ҳосил йиғиш, қайта ишлаш, сақлаш, сотиш ва ҳоказо) ёки тайёрини сотиб олиш (юқорида айтганимиздек, арзон турмайди).\nКавардан тайёрланган таомлар\nТўғралган кавар бир неча классик қайла (тартар, ремулад ва б.) таркибига кирган, “тоннато” деб аталадиган итальян қайласи эса совуқ димланган бузоқ гўшти – вителлотоннато билан бирга тортилади. Британияда эса кавар қўшилган қайноқ қайла қайнатилган қўй гўшти билан бирга тортилади. Баъзилар эса каварли қайлани бироз лимон цедраси қўшиб қовурилган балиқ билан тортишади. Бу таом ўзгача таъмга эга. Кавар Шимолий ва Шарқий Европанинг бир қатор сабзавотли ва балиқли таомлари таркибига кирган. Ошпазлар кавар бутаси куртакларини улар бўртиб, гуллашни бошламасидан маринадлайдилар.\nБу ҳали ҳаммаси эмас: кавар бутаси илдизидан тортиб баргининг учигача шифобахш. Эрта баҳорда кавар илдизи кавлаб олиниб, қуритилади ва аллергияга мойил беморлар учун қайнатма тайёрланади. Гуллаш мавсумидан олдин аллергиядан азият чекадиган барча учун жуда фойдали қайнатма ҳосил бўлади. Янги кесиб олинган ва чой қилиб дамланган кавар шохлари жуда яхши антисептик восита ҳисобланади. Каварнинг бундай хусусиятларидан араблар ва қадимги юнонлар жуда билиб фойдаланишган.\nБу бизнес даромад келтирадими?\nҲаммамизнинг ич-ичимизда муғомбир “ҳисобчи” ўтиради ва ҳар бир харажатни тарозига солади. Агар шу мақолани шу еригача ўқиб, “бу бизнес даромад келтирармикан?” деган савол устида бош қотирган бўлсангиз, қуйидаги ҳисоб-китобни сизга ҳавола этамиз.\nАнъанага кўра мазкур бўлимда назария, тарих ва бошқа шу каби гап-сўзлардан чалғиб, рақамлар ва молия дунёсига ғарқ бўламиз. Юқорида айтиб ўтганимиздек, бизнинг мамлакатимизда қишлоқ хўжалиги билан шуғулланиш учун шароит жуда қулай. Бундан ташқари, ақл билан кавар хўжалиги ташкил этиб, оқилона юритилса, нисбатан кичик ер майдонидан жуда катта даромад олиш мумкин.\nМасалан, фараз қилайлик 1 га еримиз бор. Кавар тўғри усулда, яъни 1,5-2 метр оралатиб экилса, 1 га майдонга 2 500 кўчат экилади. Кавар бутасининг ўртача ҳосилдорлиги 3 кг, шундай экан ҳисоб-китоб қиламиз: бир йиғимда 1 га ердан 7 500 кг ҳосил олинади. Ёддан чиқармангки, баҳор охиридан ёз охиригача (тахминан 100 кун) давом этадиган 1 мавсум давомда 1 кавар кўчати ҳар 10 кунда ҳосил беради. Бу агар мевалар тўғри усулда терилса. Ҳақиқатан ҳам 1 мавсум давомида 10 марта ҳосил йиғиш мумкинлигини кузатишимиз мумкин. Бундан ташқари, харажатлар:\nтеримчиларнинг иш ҳақи;\nкавар кўчатини экиш билан боғлиқ харажатлар (бир дона кавар кўчати кўпи билан 5000 сўм), ва\nсолиқлар (асосий харажатлар).\nХом каварнинг ўртача нархи (1 кг хом кавар = 2 USD ) инобатга олинса, фойда анчагина бўлишини ҳисоблаб чиқиш мумкин. Ҳисоб-китоблар эса қуйидаги жадвалларда келтирилган.\n1-жадвал. Кўчат сотиб олиш билан боғлиқ харажатлар\n1 та кавар кўчатининг ўртача нархи\n1 га майдонга экиладиган кўчатларнинг ўртача сони\n1 га майдонга экиладиган кўчатларни сотиб олиш билан боғлиқ харажатлар\n2-жадвал. Кавар экилган ҳар гектар ҳосилдорлиги\nКўчатлар сони, ўртача.\n1 кўчатдан 1 мартада йиғиладиган ҳосил, ўртача, кг\n1 йиғим давомида йиғиладиган ҳосил, кг\nМавсум давомида олинадиган умумий ҳосил, кг\n3-жадвал. 1 мавсум давомида олинадиган фойда\n1 га майдондан\n1 кг каварнинг энг паст қиймати\nКавар ҳосилининг умумий қиймати\nАлбатта, соф фойдани ҳисоблаб чиқиш учун барча харажатларни ҳисобга олиш керак. Дастлабки ҳисоб-китоблар:\n4-жадвал. Харажатлар ва фойда.\nМавсум давомида 1 га майдондан олинадиган жами фойда\nКавар кўчати сотиб олиш билан боғлиқ харажатлар, 1 га майдонга экиладиган кўчатлар қиймати\nДНҚ тарифи бўйича умумий фойданинг 6 фоизи миқдорида даромад солиғи\nМавсум давомида ишчиларнинг иш ҳақи, ўртача\nЙиллик ер солиғи, ДНҚ тарифлари бўйича ўртача\nКўзда тутилмаган харажатлар, кўпи билан жами фойданинг 1 фоизи миқдорида\nЖАМИ: соф фойда\n320 250 000\nАлбатта, скептиклар бизнинг ҳисоб-китобларимиз ўртача маълумотларга асосланган, дейишлари мумкин. Фараз қилайлик, сиз шу бизнесга сармоя киритдингиз, аммо шароит тескари келиб, ҳосилдорлик жуда паст бўлди. Масалан, ишчиларнинг иш ҳақи ва кўзда тутилмаган харажатлар ўзгармай қолган ҳолда 1 кавар кўчатидан 3 кг эмас, балки 1 кг ҳосил йиғилди. Ҳатто шундай бўлган тақдирда ҳам жадвалларимиздаги ҳисоб-китоблар фойда кўришимизни кўрсатмоқда.\n5-жадвал. Ҳосилдорлик энг паст бўлганда кавар экилган ҳар гектар ҳосилдорлиги.\nКўчатлар сони, ўртача, дона.\n6-жадвал. Ҳосилдорлик паст бўлганда 1 мавсум давомида олинадиган фойда\n7-жадвал. Ҳосилдорлик паст бўлгандаги харажатлар ва фойда\nЎзбекистонда кавар етиштириш\nҚизилмия илдизи билан бўлгани каби тадбиркорларимиз мазкур бизнес қанчалик даромадли эканини энди тушуниб етдилар ва бизнеснинг бу соҳасини мамлакатимизнинг кавар етиштиришга мос ҳудудларида ривожлантиришни бошладилар. Ҳа, ҳозирча дўконларимиз ва супермаркетларимиз пештахталарида маринадланган каварни ҳали кўрмаяпмиз, чунки ишлаб чиқарилган маҳсулот экспорт қилинмоқда. Агар маҳаллий ахборот сайтларида эълон қилинаётган янгиликларни диққат билан кузатадиган бўлсак, кўришимиз мумкинки, Ўзбекистон каварни Европа мамлакатларига экспорт қилишни бошлади. Мамлакатимизда кавар етиштиришга Наманган, Қашқадарё, Самарқанд ва Жиззах вилояти ерлари айниқса мос. Биздаги маълумотларга кўра бу саноат энди-энди ривожланмоқда.\nСевимли мухлисларимизга қарата шуни айтишни истардикки, бизнинг мақолаларимиз одамларнинг кичик бизнесга муносабатини ўзгартиришга қаратилган (қаранг: «ПарковКА», «БаклажКА», «ПирожКА», «СемечКА» ва ҳоказо). Бу нафақат фаолият соҳаси, балки ҳаёт тарзи ва севимли касб ҳам. Бунинг учун меҳнат қилишга иштиёқ бўлса бас. Бизнинг вазифамиз эса одамларга ўз касб маҳоратларини ривожлантиришда ва молиявий барқарорликка эришишда кўмаклашиш, холос. Агар сизда бизнес учун қизиқарли ғоялар бўлса, бизга мурожаат қилинг, мақолалар ёзинг, биз уларни ўз порталимизда чоп этамиз.\n 1 USD = 2500 сум 2015 йил январь ҳолатига ЎзР МБ курси бўйича\n(овозлар: 35, Рейтинг: 4.38)


Янгиланган Beeline Club 2.0 содиқлик дастури иштирокчиларини 2021 йил 9 апрелда ва ҳар кейинги жума кунлари янги бонус, акция ва ноёб чегирмалар кутмоқда! Бонусдан фойдаланиш жуда осон – абонентлар ҳар жума куни Beeline Uzbekistan дастурининг «Stories»идаги янгиликларни кузатиб боришлари керак.\n«Жума Муборак» акцияси – ноёб рақамли экотизимни яратишда олиб борилаётган ишларнинг мантиқий давомидир. Бир йил аввал таниқли содиқлик дастурининг янги ном билан қайта ишга туширилиши Beeline Uzbekistan абонентларига фойдали таклифларни тақдим этиш имкониятларини кенгайтирди.\nБир йил давомида содиқлик дастурининг иштирокчилар сони 2 000 000дан ошди. 2020 йилнинг мартидан бошлаб Beeline Club 2.0'да 720 000 бонус, 220 000 МБ ва 15 000 ортиқ дақиқалар тақдим этилди.\nBeeline Club 2.0 абонентлари мобил ҳисобини тўлдирганда, Интернет-пакетларни фаоллаштирганда, «online» бўлганда, ҳамда мобил ва рақамли хизматлардан фойдаланганда бонусга эга бўладилар. Бундан ташқари, Beeline Club 2.0 абонентларига Ўзбекистоннинг кўплаб шаҳарларидаги ҳамкорларидан турли чегирмалар ва бонуслар тақдим этилади.\nСиз Beeline Uzbekistan иловаси ёрдамида ёки *777# кодини териб, содиқлик дастурининг аъзоси бўлишингиз мумкин.\nБарча тафсилотлар: beeline.uz/uz/beeline-club-2-0\nBeeline Uzbekistan’га янги раҳбар тайинланди\n20:00 / 01.03.2021\nBeeline Uzbekistan'нинг Фарғона вилоятидаги янги форматдаги тармоғи!\n17:25 / 10.02.2021\nBeeline Uzbekistan Жиззахдаги 8-сонли мактабни модернизациялашда фаол иштирокчи бўлди!\nBeeline Uzbekistan'дан муҳим касблар учун янги тарифлар


"Вақф" фонди Тошкент вилоятига 106 миллион сўмлик хайрия юкларини жўнатди - Darakchi\nҲИДОЯТ САРИ 23.12.2018, 16:32\n20 декабрь куни «Вақф» хайрия жамоат фонди томонидан “Мурувват карвони”нинг навбатдаги хайрия юклари Тошкент вилоятига жўнатилди.\nБугун ушбу хайрия тадбирлари Зангиота мажмуасида ташкил этилиши режалаштирилган. Озиқ-овқат маҳсулотлари, кийим-кечаклар, диний-маърифий китоблар ва бошқа зарурий буюмлар ортилган юк автомашинаси ушбу вилоят томон йўлга тушди.\nМаълумот учун, “Вақф” хайрия жамоат фонди томонидан Тошкент вилоятида истиқомат қилувчи имконияти чекланган ва ижтимоий ҳимояга муҳтож фуқароларни қўллаб-қувватлаш мақсадида жами 106 миллион сўмлик товар-моддий бойликлар беғараз тарқатиш учун тайёрланди.\nБунда 20 дона ногиронлик аравачаси, 330 метр аёллар газламаси, 500 кг. шакар, 550 литр ёғ, 223 дона Расулуллоҳ рамазонда аудио диски, 892 дона китоблар (Ҳазрати Қусам ибн Аббос-Шоҳизинда, Тафсири Ирфон (19-22 жуз), (22-25 жуз), (26-28 жуз)) ўрин олган.


1(EN): Йўқ бўлиб кетаётган, учиб ўтувчи-уяловчи тур. ТМХИ Қизил рўйхатига киритилган [VU].\nАмударё ҳавзасининг Термиздан Урганчгача бўлган қисми (Денгизкўл, Еттикўл, Ҳадича, Чўчқахона – уялаш, Термиз ҳудудидаги Амударё қайирлари, Денгизкўл – номунтазам қишлаш), Зарафшон дарёси воҳаси (Тўдакўл ва “Жайрон” экомаркази ҳудудида ўтмишдаги уялаш жойлари). Ўзбекистондан ташқарида: Қозоғистон, Туркманистон, Озарбайжон (уялаш); Испания, Шимолий Африка, Ғарбий Осиё (уялаш, қишлаш); Покистон, Ҳиндистон (қишлаш).\nСув ва қирғоқбўйи ўсимликлари яхши ривожланган, саёз, чучук ва нимшўр сувли ҳавзалар.\n1960-йилларгача Амударё ва Сирдарё ҳавзаларида кўп учрар эди, ҳозирда кўпчилик яшаш жойларида йўқ бўлиб кетган. 0,5-1,5 минг донаси гала-гала (15 тагача) бўлиб учиб ўтади. Кузда жанубдаги йирик сув ҳавзаларида 200-400 тагачаси тўпланади. Денгизкўлда кўпи билан 2 жуфт, Еттикўл ва Чўчқахонада –1-2 тадан, Ҳадичада 2-3 жуфт уялайди. Номунтазам қишлайди: Денгизкўлда 2003 йили 120 та қуш, 2006 йили – 14 та ва 2009 йили – 6 та; Оқтепа сув омборида (Сурхондарё вилояти) 2004 ва 2005 йилда 4 тадан қуш қишлаб қолган. Жами 200 та атрофида уялайди (Дунёдаги популяциясининг 1,5-2% и). Учиб ўтишда – сони 15 донагача бўлган галаларда 0,5 мингта, бироқ Термиздаги Амударё қайирларида куз вақти 100 донагача гала ҳосил бўлади. Дунёдаги популяциясида сон бўйича тренди аниқланмаган. Ироқда қишлаш даврида Ғарбий ва Жануби-ғарбий Осиё, жумладан, Ўзбекистон популяциясидан иборат қушлар сони тахминан 44 мингтани ташкил қилади.\nБаҳорги учиб ўтиши – февраль-мартда, кузгиси – октябрда. Инини қамишзорларда ерга қуради; май ойида 9-15 та тухум қўяди ва 25-27 кун босиб ётади; полопонлари августда уча бошлайди. Сув ўтлари ва умуртқасизлар билан озиқланади, шолизорларга кириб туради.\nАмударё ва Сирдарё ҳавзаларидаги сув режимининг ўзгариши оқибатида яшаш жойларининг емирилиши ва йўқ қилиниши, браконьерлик.\nЕвропа парваришхоналари ва ҳайвонот боғларида кўпайтирилади.\nОвлаш тақиқланган. Денгизкўл буюртмахонасида муҳофаза остига олинган. Бонн конвенциясининг I Иловасига киритилган.


COVID-19 оқибатида энг кўп ўлим қайд этилган Европа Иттифоқи давлатлари маълум қилинди - zarnews.uz\nСўнгги 14 кун ичида Европа Иттифоқида (ЕИ) 100 минг кишига нисбатан ҳисобланганда коронавирус сабабли қайд этилган ўлим ҳолатларининг аксарияти Чехияда қайд этилди – 23.4 киши, иккинчи ўринда Бельгия – 22.1 киши ва учинчи ўриндан жой эгаллаган Болгарияда 17.2 кишини ташкил этмоқда. Бу ҳақда 23 ноябрь куни Европа касалликларнинг олдини олиш ва назорат қилиш маркази (ECDC) маълумотларига таяниб, Чехия соғлиқни сақлаш вазирлиги маълум қилди.\n“Сўнгги ҳафталарда Чехия ЕИ давлатлари орасида бир кеча-кундуздаги COVID-19 билан янги касалланиш сони кўрсаткичи бўйича биринчиликни “бой берди”. Аммо ECDC маълумотига кўра, республика сўнгги 14 кун ичида 100 минг кишига нисбатан ҳисобланганда, коронавирусдан вафот этганлар сони бўйича 23.4 кўрсатгичи билан ЕИда етакчи бўлиб қолмоқда. Кейинги ўринларни Белгия – 22.1 киши, Болгария – 17.2 киши, Польша – 14.3 киши ва 14.0 киши кўрсатгичи билан Словения эгаллаб турибди”, дейилган хабарда.\n5 октябрь санасидан бошлаб Чехияда жамоат ҳаётини жиддий чекловчи фавқулодда ҳолат жорий этилган. 19 ноябрь куни мамлакат парламенти чеклов чораларини 12 декабрга қадар узайтирди.\nТеглар: Европа Иттифоқи COVID-19


Зиёрат манзиллари Бухорога чорлайди | Buxoro yoshlari gazetasi\nЗиёрат манзиллари Бухорога чорлайди\nҚадимдан “Барча йўллар Римга элтади” деган ибора бор. Бунинг маъноси шуки, Қадимги Рим ўзининг ажойиб архитектураси билан барчани ҳайратга солган. Шаҳарнинг жамолини кўриш учун ҳар бир йўлга чиққан сайёҳ, албатта, Римда тўхтаб ўтган. Бухоро ҳам азиз авлиёлар, табаррук қадамжолар, муқаддас мақбаралар маскани. Дунёдаги мусулмон зоти борки, унинг довруғини эшитса, дийдорини кўришга ошиқади. Ҳукуматимизнинг саъй-ҳаракатлари билан Бухоро Зиёрат туризми марказларидан бирига айлантириляпти. Биз ишонамизки, яқин келажакда “Барча йўллар Бухорога олиб боради!”\nҚадим шаҳарнинг миноралар кўкка бўй чўзган қисми ЮНЕСКОнинг жаҳон мероси рўйхатига киритилган. Шаҳар ва унинг атрофидаги туманларда Ўрта асрларга оид 100 дан зиёд ёргорликлар мавжуд. Бухоронинг мазкур табаррук масканлари зиёрат истаб келувчи минг-минглаб юртдошларимиз ва чет эллик туристларнинг эътиборини тортмоқда.\nФорум иштирокчилари ўз интервьюларида Баҳоуддин Нақшбанд ватанига келишдан олдин шаҳарнинг бугуни ва тарихига оид маълумотлар билан танишишгани, қадимий ва обод Бухоро улар ўйлагандан ҳам гўзал эканлигини кўп такрорладилар. Улар Афросиёб поездидан тушишлари билан Марказий Осиёда пайдо бўлган йирик тасаввуфий тариқат – «Нақшбандия»нинг отаси Хожа Муҳаммад Баҳоуддин Нақшбанд мақбарасини зиёрат қилишга йўл олишди, буюк аждодимизнинг руҳи покларига қуръон тиловат қилишди.\n“Қанот ёзсанг-у, Бухорога келиб қўнсанг!”\nИслом дунёсининг 120 дан ортиқ нуфузли халқаро ташкилотлар вакиллари қатнашаётган форумда бир қанча дин уламолари, Ислом олий ўқув юртлари ва сайёҳлик маъмуриятлари раҳбарлари, дунёнинг зиёрат туризми бўйича етакчи туристик компаниялари вакиллари иштирок этмоқда.\nУлар Ўзбекистон дунёда туризм энг тез равнақ топаётган мамлакат дея эътироф этишди. Дарҳақиқат, ҳозирда республикамизга дунёнинг 45 та мамлакати вакиллари визасиз, 76 та давлат вакиллари эса енгиллаштирилган электрон виза билан келишларига рухсат берилган.\n–Ўзбекистонга кириш визасининг бекор қилиниши биздан келаётган сайёҳлар сонининг ортишига катта ҳисса қўшди,– дейди Туркиянинг йирик сайёҳлик фирмаси раҳбари Хасан Гулсерен. – Мен бунинг учун Ўзбекистон раҳбариятига катта раҳмат айтаман. Олдин шу виза оворагарчиликлари сабаб кўпчилик йўлга чиқишни хоҳламасди. Чунки визани олиш учун 2-3 ҳафта кутишга тўғри келарди. Ҳозирда яна бир муаммомиз бор. Туркиядан Бухорога тўғридан-тўғри рейс йўқ. Агар самолёт Бухоронинг ўзига келиб қўнганида биздан ташриф буюрувчи зиёратчилар оқими янада кўпаярди.\nБундан ташқари, Ўзбекистонга келиш учун самолёт билетлари ҳам бироз қиммат. Биз Европага боришимиз учун 500 АҚШ доллари етади, аммо Ўзбекистонга самолёт чиптаси 700 АҚШ доллари туради. Бу масалани ҳам кўриб чиқишларини сўраб, масъулларга ёзма мурожаат билдирдик.\nЎзбекистон билан туризм соҳасида ҳамкорлик қилиш ниятларимиз бор. Биз бу ерга кўп-кўп сайёҳларни олиб келишимиз учун Бухорода катта меҳмонхоналар қуриш керак. Шу билан бирга ҳаво йўллари имкониятларини қулайлаштириш зарур. Ана шунда инвесторлар ва туристик ташкилотлар икки томонлама фойдали шартномаларга қўл уради.\n“Ўхшаш жиҳатларимиз кўп”\nБухоро ва зиёрат туризми ҳақида чет эллик меҳмонларнинг фикр-мулоҳазаларини билишга қизиқдик. Ҳиндистоннинг Туризм саёҳат компанияси директори Викас Хапдоки қуйидаги сўзларни айтди:\n–Саёҳатимиз давомида биз шунга гувоҳ бўлдикки, ҳиндистонликлар билан ўзбек халқи ўртасида ўзаро ўхшаш бўлган ижобий хусусиятлар жуда кўп. Биз бу ерда айнан ўзбек халқи ҳам ҳинд халқи каби самимий ва меҳмондўст эканлигини кўрдик. Биласиз, бизнинг тарихий боғлиқлигимиз ҳам бор, умуман дунёнинг етти мўъжизасидан бирини барпо этган Бобурийлар сулоласи бундан гувоҳлик беради.\nҲиндистонда 23 миллиондан зиёд мусулмонлар бор. Бу аҳолимизнинг 12 фоизини ташкил қилади. Ушбу рақам камдек кўриниши мумкин, аммо агар улар бир вақтда юртингизга зиёратга келишни хоҳлаб қолишса, бу ерда меҳмонхоналар етишмай қолиши мумкин, – дея ҳазиллашди ҳиндистонлик меҳмон.\nМақола ва суратлар муаллифи Манзура Бекжонова, журналист.\nТошкент – Бухоро.\nПредыдущая записьБухорода ўтаётган биринчи зиёрат туризмида ташриф буюрувчилар сони ортмоқдаСледующая записьЧАМАНЗОРЛАР СИЗГА ТЎТИЁ!\n«Кизбиби – Хазрат Огойи Бузург»\n«МИР АРАБ» – ЖЕМЧУЖИНА ИСЛАМСКОЙ РЕЛИГИИ И КУЛЬТУРЫ\nЖамол НОСИРОВ: “АГАР ТАНҚИД БЎЛСА ХУЛОСА ҚИЛАМАН…”\nЯХШИЛИККА БУРКАНДИ ОЛАМ


Среда, 28-октября, 2020\nУзум ўзининг шифобаҳш ҳусусиятлари билан кўпгина касалликларга даво бўлади\n13-марта, 2017 13:00\nУзум инсон организмини умумий мустаҳкамлайди. Шу билан бирга узум шарбати — нафас сиқиши(астма)да ёрдам беради. Узум шарбати юрак мускулларини мустаҳкамлайди ва қондаги азот оксиди миқдорини ошириб, қон қуюлиши ва тромбларнинг олдини олади. Узум — пешоб ҳайдайди ҳамда буйраклар ва ўт пуфаги фаолиятини яхшилайди.\nТери ҳамда соч учун витаминлар\n24-февраля, 2017 12:56\nФойдали моддалар хазинасини тўлдиришда олмалар ёрдамга келади. Бу мевани ҳар куни истеъмол қилинг. Олма қон айланишини яхшилайдиган ва терини ички томонидан парваришлаб, соғлом кўриниш бағишлайдиган пектин моддасига бой. Мева таркибидаги кислоталар соч тузилишини яхшилаб, уларга ипакдай майинлик ва жило бахш этади. Терига нафақат ички, балки ташқи тамонлама ҳам таъсир ўтказиш учун олмали ниқоблардан фойдаланинг.\n25-января, 2017 10:41\nРоссиянинг “Автостат” таҳлилий агентлиги мамлакат бозорида енгил автомобилларнинг нархи ўзгарганлиги ҳақида маълум қилди. Унга кўра, деярли барча автомобиль ишлаб чиқарувчилар маҳсулотларининг Россия бозоридаги нархи ўзгарган. Ўтган ой мобайнида ўтказилган тадқиқот натижалари шуни кўрсатмоқдаки, 24та автокомпаниянинг машиналари нархида ўсиш сезилган.\n10 дақикада тайёр бўлувчи туркча "жажиқ"\n16-ноября, 2016 13:59\nЖажиқ - бодринг, қатиқ ва кўкатлардан тайёрланган туркча совутилган шўрва. Бу таом қиш мавсумида бизни керакли витаминлар билан озуқланишимизга ёрдам қилади. Сабаби, совукда организм кўпроқ витамин талаб қилади.\n25-октября, 2016 15:12\nТаркибидаги калий, натрий ва оқсил бўйича у ёнғоқ ва ўрик билан рақобатлаша олади.\nМосквада банк ходимларини гаровга олган қароқчи отиб ўлдирилди\n19-мая, 2016 11:31\nКеча 18 май куни Москвадага "Москва кредит банк"ига қуролланган қароқчи кириб, 4.7 млн. рубл ва 13 минг евро талаб қилган. Қароқчи иморатни ичкаридан беркитиб, банкнинг 6 ходимини гаровга олган.\nПолиция билан олиб борилган музокаралардан кейин у кассирдан ташқари қолган гаровдагиларни қўйиб юборган.\nКейин қароқчи отиб ўлдирилган. Полиция қароқчи бомба бўлиши мумкин деб хавотирда эди. Бироқ ундай бўлиб чиқмади.\nПрезидент ва Э.Сариева ўқитувчиларни турар-жой билан таъминлаш масаласини муҳокама қилишди\n15-февраля, 2016 13:17\nҚирғизистон Президенти Алмазбек Атамбаев бугун, 15 феврал куни, мамлакатнинг Фан ва таълим вазири Элвира Сариевани қабул қилди. Бу ҳақда ҚР президенти довонининг сиёсий ахборот бўлими маълум қилди.\nУчрашув давомида давлат рахбарига таълим тизимидаги ислоҳотлар, хусусан таълим муассаларини молиялаштириш ошкоралигини ва ажратилган ресурсларни самарадорлигини таъминловчи мактабгача тарбия муассасалари, мактаб ва олий ўқув юртларига янгича ёндашувларни жорий қилиш тўғрисида маълумот берилди.\n“Ҳеч ким қоронғуликда қолмасин....”\n11-февраля, 2016 10:45\nТеатрдаги томошабин ҳар доим саҳнадаги актёрни кўради, танийди. Ижобий образ ижрочисига олқиш айтса, салбий қаҳрамонини ёмон куриб қолиши эҳтимоли ҳам бор. Бироқ, ўн нафар актёрни саҳнада кўрсатиш учун ўттиз нафар саҳна ортидаги масъул ходимларнинг хизмат кўрсатишини ҳамма томошабин бирдек тасаввур қилмайди.\nБугунги мақоламиз қаҳрамони ҳам ана шундай саҳна ортидаги масъулиятли касбнинг жонкуяр соҳибидир. Бу инсон иштирокисиз театримизда биронта спектакль, концерт ёки тадбир ўтказилмайди. Ахир, чироқ бўлмаса, қоронғулик қаърига чўкиб кетамиз-ку. Томошабинларга ёруғлик узатиш жараёнида нафақат ташқи, балки қўйилаётган асарнинг таъсирини ошириб ички нурафшонликни бахш эта олишнинг ўзи бир бахт эмасми. Янги технологиялар асосида чироқнинг минг бир жилвасини ўз ўрнида, маромига етказиб бериш ҳам ўзига яраша катта санъат. Ўз санъатини ҳар доим шогирдларига ўргатишдан толмайдиган, ҳар ир кичик деталга ҳам эътибор қаратадиган касбининг устаси юқорида айтганимиз ўн нафар актёрнинг меҳнатини юзага чиқариш учун хизмат қилади.


Яманда 2та портлаш туфайли камида 30 киши ҳалок бўлди\n12:46 / 23.05.2016\nЯманнинг жанубидаги Адан шаҳрида 23 май кунининг биринчи ярмида 2та портлаш содир этилди. Sky news телеканалининг араб тилидаги версияси берган маълумотга кўра, бу портлашлар туфайли ҳалок бўлганлар сони 30 нафарни ташкил қилмоқда.\nТелеканал маълумотига кўра, портловчи қурилма ўрнатилган автомобиль ҳукумат армияси генерали Абдулла ас-Субейдининг уйи яқинида портлатилган. Бу ҳудудда армияга янги чақирилганлар йиғилганди. Бундан ташқари, Адандаги ҳарбий лагерлардан бирида бомба портлатилган.


Иван Бунин: "Қуръоннинг буйруқларин эшитмаганга..." | Azon.uz - Ахборот-таҳлилий портал\n1783 07:05 23.03.2021\nИван Алексеевич Бунин (1870 йил, Воронеж, Россия империяси - 1953 йил 8 ноябр, Париж, Франция) - рус ёзувчиси, шоир ва таржимон, 1933 йилда адабиёт бўйича Нобел мукофоти совриндори.\nБуюк рус ёзувчиси православ насроний бўлган. Аммо шу билан бирга, у маърифатли шахс сифатида Ислом динининг дунё маданиятига улкан таъсирини инкор этмаган.\nИслом ёзувчининг қалби ва фикрларида тушунилиши мумкин бўлган энг чуқур из қолдирди.\nБуниннинг Исломга бағишланган энг машҳур шеърий асари "Яшил байроқ" деб номланган. Унда қуйидаги масралар бор:\nҚуръоннинг буйруқларини эшитмаганга,\nЛаънат бўлсин ўчиб қолганга,\nИбодат ва кураш учун нафас олмаса,\nХудди саҳро, Ҳижоз сингари.\nШоир ва ёзувчи Ислом ва мусулмонлар, уларнинг Китоби билан бевосита таниш бўлганлиги аён бўлади. Дарҳақиқат, Иван Алексеевич кўп вақтни Исломни ўрганишга бағишлаган ва ўзининг айтишича,"Исо Масиҳнинг ёшида" (33 ёшда) Қуръон ўқишни бошлаган.\nБу вақтда у Шарқ мамлакатларига саёҳат қилган ва мусулмонларнинг эътиқоди нақадар пок ва самимий эканига ҳайрон қолди. Унга ҳамма нарса қалбига яқиндек эди: жамоат намозлари, қўлларини дуога кўтарган камбағал одамларнинг пок эътиқоди...\nЁзувчига ўша пайтдаги мусулмонлар бошига тушган қийинчиликларни кузатиш янада аламли эди. Бу унинг асарларида ҳам ўз аксини топган.\nУнинг таассуротлари ҳақида "Пайғамбар авлодлари" шеърида ўқиш мумкин. Кейинчалик ёзувчининг рафиқаси Вера Муромцева айтганидек, Истанбулда қолиш Иван Алексеевич учун ижобий ҳис-туйғулар манбаи бўлди. У бу шаҳарни чинакамига севиб қолган ва уни яхшилаб ўрганган.\nБуниннинг Ислом билан боғлиқ маънавий изланишлари натижаси бутун бир шеърий цикл бўлган эди. У "Ислом" деб номланган. Унда рус шоири дин, Қуръон ва Муҳаммад алайҳиссалом ҳақида ёзган.\nИван Бунин Қуръон Илм Махсус таҳлил Ислом


Исроил Бош вазири Ариел Шарон Ғазо минтақасидан отилган ракеталарга жавобан фаластинлик жанггариларга қарши барча керакли чоралар кўришга бўйруқ берганини маълум қилди.\n09 март 2021, Тошкент вақти: 05:46\nсентябр 25, 2005\n“Ғазо минтақаси ва ғарбий Негев аҳоли пунктларидаги отишмалар тўхтатилиши керак. Бунинг учун биз барча керакли чораларни кўрамиз. Менинг бўйруғимга биноан террорчи ташкилотлар¸ уларнинг жиҳозлари ва яширинган жойларига ҳаводан зарба бериш давом этади”¸ - деди Исроил Бош вазири.\nБугун Исроил кучларининг Ғазо минтақасида “Ҳамас” гуруҳига қарши амалга оширилган ҳаво ҳужумлари оқибатида тақрибан 20 нафар фаластинлик жароҳатланди.


АҚШ ҳарбийлари Марказий Осиëда ҳали узоқ қолади\nВашингтон 2012 йилда Афғонистондаги қўшинларини олиб чиқишни режалаëтган бир пайтда¸ германиялик ҳарбий таҳлилчи¸ шундай баëнот берди.\nЖорий ҳафта якунида Ўзбекистонга АҚШ дипломатлари раҳбари Ҳиллари Клинтоннинг келиши кутилмоқда. Кун тартиби расман очиқланмаган бу сафар Клинтоннинг Ўзбекистонга учинчи сафаридир.\nБиринчи сафарини АҚШ президенти рафиқаси сифатида 1997 йилда амалга оширган Клинтон хоним¸ Тошкентга АҚШ Давлат котиби сифатида бир йил ичида иккинчи бор келмоқда – Клинтон 2010 йилнинг 3 декабрида Тошкентга келиб¸ президент Каримов билан учрашган эди. Бу эса¸ халқаро майдондаги долзарб муаммолар билан машғул Америка ташқи сиëсат идораси томонидан¸ Ўзбекистон билан алоқаларга катта эътибор қаратилаëтгани ифодасидир.\nАна шу сафар¸ қолаверса АҚШ президентлигига Республикачилар партиясидан номзод бўлишга уринаëтган Ҳерман Кэйн Ўзбекистон президенти ким, деган саволга “Убеки-беки-беки-беки-стан-стан” каби “қандайдир кичик ва аҳамиятсиз давлат раҳбарининг исмини билиш” шарт эмас, дея жавоб бергани муносабати билан Америка оммавий ахборот воситалари Ўзбекистоннинг АҚШ манфаатлари учун аҳамияти ҳақида бири олиб¸ бири қўйиб баҳс этмоқда.\nАксар шарҳловчилар¸ Ўзбекистоннинг Афғонистондаги уруш боис АҚШ ташқи сиëсатидаги муҳим давлатга айланганини таъкидламоқда.\nПокистон билан муносабатлар совуқлашгани сайин¸ тарози палласининг иккинчи томони – Ўзбекистон билан муносабатлар илиб бормоқда¸ деган фикр билдирмоқда америкалик кузатувчилар.\nКлинтоннинг навбатдаги сафари арафасида Озодлик мухбири Марказий Осиë хавфсизлиги бўйича германиялик таҳлилчи¸ ҳарбий шарҳловчи Jorg-Dietrich Nackmayr (Йорг-Дитриҳ Накмайр)ни айни мавзу юзасидан суҳбатга тортди.\nJorg-Dietrich Nackmayr минтақавий хавфсизлик анжуманида чиқиш қилмоқда.\nОзодлик: АҚШ Давлат котиби сафари Ўзбекистоннинг АҚШ¸ қолаверса Ғарб давлатлари учун аҳамияти ошиб бораëтгани ифодаси сифатида кўрилмоқда. Кўпчилик бу ўзгаришни Ўзбекистоннинг Афғонистондаги АҚШ ва НАТО кучлари таъминотидаги белгиловчи роли¸ қолаверса¸ келаси йилдан бошлаб Америка қўшинларини Афғонистондан олиб чиқиш жараëнида транзит мамлакатга айланиши билан боғламоқда. Сизнингча¸ Ўзбекистоннинг Вашингтон назарида ошиб бораëтган аҳамияти фақат Афғонистондаги уруш билан боғлиқми¸ ëхуд бу мамлакат ўзича ҳам АҚШ ташқи сиëсати учун қимматга эгами?\nНакмайр: Нафақат Ўзбекистон¸ балки бутун Марказий Осиë жорий асрда ниҳоятда муҳим аҳамият касб этди. Менимча¸ 80-йиллар охирида советларнинг Афғонистондан чиқиши билан бугун АҚШнинг бу мамлакатдан чиқишга ҳозирланаëтгани ўртасида жуда катта фарқ бор. Бугун Афғонистонга туташ аксар давлатлар¸ АҚШ ва НАТО қўшинларининг бу ердан чиқиб кетиши янада ëмонроқ фалокатларга йўл очиши борасида якдил.\nИккинчидан¸ Афғонистондаги уруш мафкура эмас¸ балки соғлом ақл устига қурилган. Бу мамлакатда ўринлашган наркотиклар савдоси ва террор базалари нафақат минтақа¸ балки бутун дунë хавфсизлигига таҳдиддир.\nМарказий Осиë¸ хусусан Ўзбекистон аҳамиятини Афғонистонсиз ҳам оширадиган бир неча жиҳат бор.\nУлардан бири¸ минтақадаги улкан ëнилғи заҳиралари. Иккинчиси¸ минтақанинг қарийб 3000 йилдан бери Осиë ва Европани боғловчи ўта муҳим савдо йўлида жойлашганидир. Европа ўрта асрларида Хитой¸ Эрон ва Ҳиндистон дунëнинг супердавлатлари эди ва 21 асрга келиб улар яна шу мақомга қайтаëтирлар. Бугун дунëнинг шахмат тахтаси яна шу минтақага қайтди ва барча қудратли давлатлар бу тахтада ўйнашга мажбур. Ғарбнинг етакчи давлати бўлган АҚШнинг бу минтақада тобора фаоллашуви¸ ўта табиий.\nОзодлик: Қанчалик мураккаб бўлмасин¸ эртами-кечми Афғонистон муаммоси ҳал этилиб¸ бу мамлакат нормал ривожланиш йўлига тушди ҳам дейлик. АҚШ ҳарбийлари бу мамлакатдан чиқиб кетар экан¸ Марказий Осиëни бутунлай тарк этадими ëхуд сиз айтган каби аҳамияти кун сайин ошиб бораëтган бу минтақанинг бошқа давлатларида¸ муқим ўринлашиш йўлига ўтади. Россия ҳарбий экспертлари тахминича¸ Тошкентга келаëтган АҚШ расмийлари Каримов билан айнан пост-афғон сценарийсини муҳокама қилиб¸ Ўзбекистонда доимий ҳарбий база очиш шарт-шароитларини муҳокама қилмоқдалар.\nСиз АҚШ ҳарбийларининг минтақани яқин йилларда тарк этишига ишонасизми?\nНакмайр: Шахсан мен бунга ишонмайман. Агар сиз бугун АҚШ ҳарбий¸ разведка ва сиëсий арбоблари айтаëтган гапларга диққат қилсангиз¸ ундан икки мужда уқасиз.\nҲозир америкаликлар олдида учта асосий мақсад турибди. Биринчиси¸ атом бомбасига эга Покистон ва Ҳиндистон ўртасидаги ҳарбий можарога чап бериш.\nИккинчиси¸ Афғонистоннинг Ал-Қоида каби террор гуруҳлари ватанига айланишига мутлақ имкон қолдирмаслик.\nУчинчиси¸ бу ҳудудларда наркотиклар контрабандаси ва террор ҳужумлари эҳтимолини йўқотиш.\nБу мақсадлар образли қилиб айтсак¸ катта қозондаги шўрва ва бу шўрва фақат Афғонистонда қайнаëтгани йўқ. Шу боис¸ минтақанинг деярли барча давлати агар АҚШ бу ердан тўлиқ чиқиб кетса¸ нима бўлишини яхши билади.\nМасалан¸ бу борада энг қизиқ баëнот Ўзбекистон президентидан чиқди. У америкаликларни СССРнинг Афғонистондан чиқиб кетишидан сабоқ олишга чақирди ва айни хатони такрорламасликни сўради. Мадомики¸ Афғонистонга туташ давлат раҳбари шундай баëнот бераëтган экан¸ бу жуда жиддий қабул қилиниши керак. Менимча¸ АҚШда бу борада ўз режаси бор ва Вашингтондаги ҳарбий-хавфсизлик расмийлари Афғонистонда руслар каби ўзидан сўнг хаос ташлаб кетмаслик лозимлигини яхши англайди. Шу боис¸ Афғонистон тинчигач¸ АҚШ бу минтақадан чиқиб кетади¸ дейишга шошмаслик керак.\nОзодлик: АҚШ нинг Марказий Осиëда қолишини сиз қай шаклда тасаввур қиласиз? Бу Афғонистонда чекланган миқдорда¸ аммо доимий жойлашган қўшинлар¸ шунингдек¸ Ўзбекистон ва Қирғизистон каби қўшни давлатларда муқим ҳарбий база шаклида бўладими?\nНакмайр: Расман¸ бу худди Ироқдагидек бўлиши мумкин. Афғонистондан ҳам жангговар қўшин олиб чиқилиб¸ маҳаллий хавфсизлик кучларига ëрдам берувчи кучлар қолдирилади¸ холос.\nМенинг тахминимча¸ АҚШнинг уч бригадаси¸ яъни 14 минг аскар маҳаллий армия билан биргаликда Афғонистон шимолий қисмидаги барқарорликни ушлаб туришга етарли.\nОзодлик: АҚШ ҳарбийлари Марказий Осиëда узоқ муддатга қолар экан¸ минтақани ҳаммадан¸ айниқса Америкадан рашк қиладиган Россия қаршилигини Вашингтон қандай юмшатиши мумкин?\nНакмайр: Албатта¸ Американинг минтақада узоқ муддатга ўринлашувидан Хитой ва Россия асабийлашмоқда ва бу табиий.\nАммо очиқ айтганда¸ Россиянинг ўзи афғон можаросини эплай олмади ва бундан кейин ҳам эплай олмайди. Америка ҳарбийларининг Афғонистонда қолиши бевосита Россия манфаатларига ҳам хизмат қилмоқда.\nАгар АҚШ қўшинлари Афғонистондан бутунлай чиқиб кетса¸ бу мамлакат бир кечада фуқаролар уруши домига тортилади ва унга туташ минтақа¸ улар орқали Россия афғон героинига ғарқ бўлади. Бу ëғи¸ фалокатдан бошқа нарса эмас. Шу боис¸ АҚШ ҳарбийларининг Марказий Осиëда қолиши минтақа ва унинг ташқарисидаги барқарорликка хизмат қилади ва Америка кучлари бу минтақада 2014 йилдан кейин ҳам қолишига ишонаман.\nОзодлик: Бундай қолиш қай шаклда¸ айнан қайси давлат ҳудудида бўлади¸ деб ўйлайсиз?\nНакмайр: Келажакдаги операциялар учун Афғонистон шимолидаги уч ҳаво базаси асосий таянч бўлади¸ деб ўйлайман¸ зотан ҳозир бу базаларга жуда катта маблағ сарфланиб¸ ҳарбий инфратузилма бунëд этилмоқда.\nАйни пайтда¸ АҚШ Давлат котиби даражасидаги Вашингтон юқори лавозимли расмийларининг Тошкентга серқатнов бўлгани¸ Америка ҳозирлаëтган келажак лойиҳаларида Ўзбекистон учун ҳам муҳим рол ажратилаëтганидан даракчидир.\nБундан буëн минтақанинг Ўзбекистон каби давлатлари олдида турган ўта мураккаб вазифа¸ шахмат тахтасидаги барча қудратли ўйинчилар – АҚШ¸ Европа Иттифоқи¸ Россия¸ Хитой ва алоҳида таъкидлаб айтардимки¸ Эрон манфаатларини мувозанатга солиб¸ бу ўйинда етакчилик қилишни улардан ҳеч бирига топшириб қўймасликдир.


ТИВ илк бор АҚШнинг инсон ҳуқуқлари ҳисоботидан мамнун — Minbar\n18 мар 12:17 2 дақиқада ўқийсиз Янгиликлар\nРасмий Тошкент АҚШ 13 март куни эълон қилган жаҳондаги инсон ҳуқуқларига оид навбатдаги ҳисоботнинг Ўзбекистонга оид қисмини объектив деб ҳисоблайди. Бу ҳақда 17 март куни Ўзбекистон ташқи ишлар вазирлиги маълум қилди.\nБу нега муҳим: одатда Давлат департаментининг жаҳондаги инсон ҳуқуқларига оид ҳисоботида Ўзбекистон кескин танқид қилинар эди. Шунинг учун ҳар йили чиқадиган бу ҳисоботга Ўзбекистон ТИВ деярли ҳеч қачон муносабат билдирмаган ёки жуда кам ҳолатларда раддия билан чиққан. 2019 йилги ҳисоботда эса одатий танқид билан бир қаторда, АҚШ Ўзбекистонда инсон ҳуқуқлари ҳолати кўплаб аспектларда сезиларли даражада яхшиланганини тан олган.\nАҚШ давлат департаменти ҳисоботида Ўзбекистонда суд жараёнининг шаффофлигини таъминлаш, коррупцияга қарши кураш, қийноқларнинг олдини олиш соҳаларида олға силжиш бўлгани таъкидланган.\nҲисоботда мажбурий меҳнатга барҳам бериш бўйича ҳаракатлар, журналистлар ва фаолларнинг қамоқдан озод этилиши алоҳида тилга олинган.\n"Human Rights Watch" ва "Журналистларни ҳимоя қилиш қўмитаси" маълумотларига асосланиб "Ўзбекистонда йигирма йилдан зиёд вақтдан бери илк маротаба журналистлар ва фуқаролик жамияти фаоллари қамоқхоналарда қолмагани" маърузада эътироф этилиши диққатга сазовордир", – деб ҳисоблайди ТИВ.\nТИВ Ўзбекистонда инсон ҳуқуқларини ҳимоя қилиш соҳасида эришилган натижаларни ҳукумат амалга ошираётган ислоҳотлар билан боғлайди.\n“Ўзбекистон инсон ҳуқуқлари, эркинликлари ва қонуний манфаатларини мамлакатда таъминлаш тизимини янада такомиллаштиришда қатъийдир ва бундан кейин ҳам “аниқ ислоҳотлар” йўлидан боради, шунингдек, амалга оширилаётган саъй-ҳаракатлар яхлит, барқарор ва ортга қайтмас характерга эга”, – дейилади ташқи сиёсий идоранинг ахборотида.\nУмуман олганда, АҚШ ҳисоботида жаҳондаги инсон ҳуқуқлари бўйича вазият 2018 йилда анча ёмонлашди деган хулосага келинган. Хитойда уйғурлар масаласи, Венесуэла ва Эронда инсон ҳуқуқлари кўп бузилаётгани алоҳида таъкидланган.


Хоҳламасанг катта кўча...\n08 май 2021, Тошкент вақти: 16:19\nКузатувчиларга кўра¸ Екатеринбург саммитида Ўзбекистон ШҲТ га раислик навбатини кўп ҳам иштиëқсиз қабул қилмоқда.\nЯкшанба куни Москва рижосини рад этган Ислом Каримов¸ душанба куни шу йўналишда яна бир ҳаракатга қўл урди ва Шанхай ҳамкорлик ташкилотига раислик навбатини ҳам ўзига хос¸ ўзига мос шартлар билан қабул қилди.\n15 июн куни Екатеринбург шаҳрида Шанхай ҳамкорлик ташкилотига аъзо давлатлар раҳбарларининг икки кунлик саммити иш бошлади.\nРоссия, Хитой ва Марказий Осиёнинг Туркманистондан ташқари барча давлатларини ўз ичига олган ушбу ташкилотга келаси бир йил давомида Ўзбекистон раислик қилади. Ушбу вазифага киришишдан аввал президент Каримовнинг аъзо давлатларга қилган биринчи “совғаси” ташкилотнинг банклараро бирлашмасига раислик қилишдан бош тортиши бўлди.\nЕкатеринбургда Шанхай ҳамкорлик ташкилоти саммити бошланишидан бир кун аввал Москвага келган президент Каримов Коллектив хавфсизлик шартномаси ташкилоти доирасида Тезкор коллектив кучларни ташкил этиш келишувини ҳам имзоламади.\nЎтган йил охирида, Ўзбекистон Евроосиё иқтисодий ҳамжамиятидан чиқиб кетди, МДҲ га аъзо давлатлар раҳбарларининг бир неча учрашувини бойкот қилди.\nШҲТ га раисликни ҳам расмий Тошкент ўз шартлари асосида қабул қилиб олмоқда.\nРасмий Тошкент буни давлат манфаатлари йўлида олиб борилаётган қатъий ташқи сиёсат деб билади. Айрим таҳлилчилар фикрича¸ бу аксинча¸ расмий Тошкент ташқи сиёсатининг заифлиги ва ноқобиллиги билан боғлиқ.\nКеласи бир йил давомида ШҲТ га раислик қиладиган Ўзбекистон ташкилотнинг банклараро бирлашмасига раислик қилишдан бош тортар экан, Екатеринбургдаги саммитни кузатаётган журналист Аркадий Дубнов фикрича, бу мамлакат молия тизимининг халқаро ҳамкорликка тайёр эмаслигини билвосита тан олишдан бошқа нарса эмас.\n- Ўзбекистон ушбу тор соҳадаги вазифани ҳам адо этишга қодир эмас, буни хоҳламайди ҳам. Ўзбекистон молия тизими даражаси Қозоғистон, Хитой ва Россиядан анча паст.\nШҲТ нинг молия соҳасидаги ҳамкорликни мувофиқлаштиришга Ўзбекистон ўзида тажриба йўқлигини англайди¸ дейди Аркадий Дубнов.\nТашқи сиёсат жабҳасида Ўзбекистон музокара қилиш мушкул ва ҳатти-ҳаракатларини олдиндан башорат қилиб бўлмайдиган давлат сифатида танилган.\nРоссия стратегик тадқиқотлар институтининг таҳлилчиси Аждар Куртов фикрича, Ўзбекистоннинг минтақавий ҳамкорликка алоҳида ёндошуви унинг ўз мустақиллигини ҳар қандай масалада мутлақо устувор қўйиши билан боғлиқ.\n- Бу ҳолат Ўзбекистоннинг бошқа давлатлар билан ҳамкорлик қилиш бўйича ўз зиммасига аниқ мажбурият олишдан бош тортаётганига сабаб бўлаяпти.\nБуни эса Ўзбекистон қудратли давлатлар ўртасида қандайдир мувозанат сақлаётгани билан оқлаб келади.\nЎзбекистон ўзига хос йўлдан боришга ҳаракат қилаяпти. Аммо¸ ҳозирча¸ бу билан бирор нарсага эришганини кўрмаяпмиз¸ дейди Аждар Куртов.\nТаҳлилчилар фикрича, Шанхай ҳамкорлик ташкилотига раислик қилишга Ўзбекистон кучли иштиёқ билдириб келаётгани ҳам йўқ эди.\nРоссия, Хитой ва Қозоғистондан ташқари қолган давлатлар учун ШҲТ га раислик қилиш¸ саммитларни уюштириш ва бу тадбирлар билан боғлиқ қўшимча сарф-харажатдан ўзга нарса эмас, дейди москвалик сиёсий шарҳловчи Санобар Шерматова.\nҲозирча Шанхай ҳамкорлик ташкилотига нисбатан Ўзбекистон қуюшқондан чиқиб ҳаракат қилгани йўқ. Шерматованинг фикрича, ушбу ташкилот Ўзбекистонга Хитой билан ҳамкорлик қилиш имконини берувчи восита бўлиб қолмоқда.\n- Хитой ва ШҲТ доирасидаги иқтисодий ҳамкорлик ҳозирча Ўзбекистонни қониқтираяпти. Шунинг учун Ўзбекистоннинг бу ташкилотдан чиқишини мутлақо башорат қилмайман¸ дейди Санобар Шерматова.\nЕкатеринбургдаги саммит давомида президент Каримов Ўзбекистоннинг ШҲТ га раислиги даврида амалга ошириш кўзда тутилаётган вазифаларни эълон қилади.\nТаҳлилчилар фикрича, Ўзбекистон ўз қўшнилари Тожикистон ва Қирғизистон билан тортишиб келаётган сув-энергетика муаммосини ўз фойдасига ҳал этишга уринади.\nАйни пайтда Хитой¸ Россия ва Қозоғистон ўртасида ҳам Қора Интиш дарёси устида ўхшаш тортишувлар мавжуд.\nШу боис¸ Аждар Куртов фикрича, трансчегаравий дарёлар статусини белгилаш масаласини Хитой кун тартибига чиқаришни истамайди.\nШҲТ нинг икки кун давом этадиган саммити давомида давлат раҳбарлари Афғонистон ва Шимолий Кореядаги вазиятни ҳам муҳокама этадилар.\nРоссия президенти ёрдамчиси Сергей Приходьконинг таъкидича, учрашувлар давомида Афғонистонга юк транзити масаласида ШҲТ нинг Ғарб давлатлари билан ҳамкорликни кенгайтириш масаласи ҳам кўтарилади.\nШҲТ саммит ниҳоясида Екатеринбург декларацияси қабул қилинади. Аммо анжуманни бевосита ëритаëтган журналистлар унда оламшумул баёнотлар қилиниши кутилмаётганини айтишмоқда.


Екатеринбургда ЙТҲ оқибатида ўзбекистонлик 5 ёшли бола ва 27 ёшли аёл вафот этди\nРоссиянинг Екатеринбург шаҳрида 1 декабрь куни йўлнинг сирғанчиқ қисмида Ўзбекистон фуқаролари кетаётган «Volkswagen Polo» автоҳалокатга учради. Оқибатда беш ёшли бола ва 27 ёшли аёл вафот этди. Бу ҳақда «Дунё» хабар берди.\nФото: Россия ИИВ Свердловск вилояти ЙҲХ Бош бошқармаси матбуот хизмати\nЎзбекистоннинг Екатеринбургдаги Бош консуллиги хабар беришича, йўл транспорт ҳодисаси оқибатида Ўзбекистон фуқаролари — 27 ёшли аёл ва беш ёшли бола вафот этган. Яна беш нафар Ўзбекистон фуқаролари оғир жароҳатлар билан Екатеринбургнинг 9 ва 23-касалхоналарига ётқизилган.\n«Ҳозирда шифокорлар ўта оғир аҳволда бўлган машина ҳайдовчиси, вафот этган боланинг онаси устида операцияларни амалга оширмоқда», дейилади хабарда.\nМаълум қилинишича, Ўзбекистон Бош консуллиги ва Ташқи меҳнат миграцияси агентлиги ваколатхонаси ходимлари пайдо бўлган муаммоларни жойида ҳал қилиш учун касалхоналарга етиб боришган.\nМавзуга доир: Москвадаги савдо марказида ўзбекистонлик болалар эскалатордан йиқилиб тушди (видео)\nАввалроқ Россияда қурилиш майдончасининг 2-қаватидан тушиб кетган ўзбекистонлик ишчи вафот этгани ҳақида хабар берилганди. Мазкур ҳолат юзасидан шаҳар прокуратураси текширув ўтказган. Текширув давомида ушбу қурилиш компанияси хавфсизлик ва меҳнатни муҳофаза қилиш қоидаларига жавоб бермаслиги аниқланган.


10:37 / 14.06.2017\nАҚШнинг Чикаго университети олимларининг хулосаларига кўра, ёлғизлик инсонда эгоцентризм* ҳиссини кучайтиради. Бу тадқиқот натижаси EurekAlert! илмий янгиликлар порталида қисқача эълон қилинди. Мақоланинг тўлиқ матни Personality and Social Psychology Bulletin журналида эълон қилинган.\nЁлғизлик ва эгоцентризм ўртасидаги алоқаларни ўрганган экспертлар 11 йил мобайнида 50-68 ёшдаги 229 иштирокчини кузатишган.\nЧикаго университети руҳшуносларига кўра, бу ҳолатнинг акс ҳолати ҳам мавжуд. Чунки, эгоцентризм, ўз навбатида, инсоний ёлғизликка сабаб бўлади.\n"Ёлғизлик худбинликка сабаб бўлишини кутиш мумкин эди, аммо акс таъсир бўлиши биз учун ҳақиқий кутилмаган янгилик бўлди", — дея қайд этган тадқиқот муаллифларидан бор.\n*Эгоцентризм (қад.грекча. Εγώ — «мен» ва лотинча centrum — «доира маркази») — шахснинг ўз фикридан бошқа ғоя, қарашни эътиборга молик деб баҳолаш қобилиятига эга бўлмаслиги ёки хоҳламаслиги. Ўз нуқтаи назарини ягона мавжуд фикр деб билиши, худбинлик.


«Ипак Йўли» банкининг янги офиси очилди\n15:55 / 24.06.2019\nЖорий йилнинг 22 июнь куни «Ипак йўли» АИТБнинг Миробод тумани, Нукус кўчаси ва А.Темур шоҳ кўчаси чорраҳаси, 47-уйда жойлашган янги «Марказ» банк офиси тантанали очилиш маросими бўлиб ўтди.\nТадбирда йиғилган меҳмонлар тасмаларни кесиш маросимида иштирок этишди ҳамда улар эътиборига «Ипак Йўли» банкининг фаолияти ва янги банк офислари хусусиятлари ҳақида тақдимот қилинди. Маросимда Миробод туман ҳокимлиги вакиллари, Банк Бошқаруви аъзолари, банк мижозлари, журналистлар, блогерлар ва бошқалар иштирок этди.\n«Марказ» хизмат кўрсатиш офиси барча мижозларга: аҳоли ва тадбиркорлар учун банк хизматларининг барча турлари кўрсатилади. Шунингдек ушбу офисда тадбиркорлар ва корпоратив мижозлар учун тажрибали мутахассислар томонидан молиявий маслаҳатлар берилиб борилади.\nБанк Бошқарув Раисининг ўринбосари Даврон Миртурсунов:\n«Мижозларга хизмат кўрсатувчи юқори технологияли марказнинг очилиши биз учун муҳим аҳамиятга эга ҳодисадир. “Ипак Йўли” банки ўз мижозларига энг замонавий ва сифатли молиявий хизматларни кўрсатишга ва ўз офислари тармоғини кенгайтиришга интилади.\nЯнги форматдаги офис тадбиркорларга, шаҳар аҳолиси ва меҳмонларига хизмат кўрсатади. Уларга янада рақобатбардош ва фойдали таклифларни беради. Шундай марказлар бизни мижозлар, айниқса, одатий иш вақтида банкка келолмайдиганлар билан яқинлаштиради».\nЧакана савдо департаменти директори Улуғбек Таваккалов:\n«Янги форматдаги банк офислар келгусида ҳам очилиши ва пойтахт аҳолиси ва меҳмонларига юқори сифат стандартларида хизмат кўрсатишни таъминлаш имконини беришига умид қиламиз. Мижозларга хизмат кўрсатишнинг ягона тармоғи тажриба алмашиш, хизмат кўрсатиш, маҳсулот ва технологиялар тоифаларининг структураси кўпайиши имконини беради».\nМижозларга хизмат кўрсатиш марказининг ўзига хос томони, узайтирилган иш кунидир. Яъни масофавий офис иш кунлари соат 20:00 га қадар ишлайди, мижозларга тезкор хизмат кўрсатади, уларга карталар қисқа вақт ичида чиқариб берилади ҳамда карталарни индивидул дизайнда чиқариш йўлга қўйилади. Марказда, шунингдек, бизнес ва аҳолини кредитлаш амалга оширилади. Марказда Банкнинг тажрибали мутахассислари ишлайди.\nШунингдек, 2019 йилнинг 1 августга кадар, мазкур офисда мижозларга UzCard, HUMO ва UnionPay карталари очилиши, шунингдек ҳисобдаги қолдиқлар ҳақида элчихоналарга бериладиган маълумотномалар берилиши бепул.\n«Ипак Йўли» Банки замон билан ҳамнафас қадам ташламоқда. Келгусида ҳам банк бу анъанага содиқ қолади.\nБанк ҳақида маълумот\n«Ипак Йўли» акциядорлик инновация тижорат банки 1990 йил 23 апрелда ташкил топган ва ҳозирда Республикамиздаги барқарор ривожланаётган молия муассасаларидан бири ҳисобланади. Банк молиявий кўрсаткичлари бўйича етакчи бешта банк қаторига киради.\nАйни вақтда Ўзбекистон бўйлаб Банкнинг 15 та филиали ва амалиёт бошқармалари, 37 та экспресс-марказлари ва 245 та банкоматлари хизмат кўрсатмоқда. Жорий йилда Бухоро шаҳрида яна янги филиал очилиши кутилмоқда.\nНамунавий банк офиси Тошкент шаҳри, Нукус кўчаси ва А.Темур шоҳ кўчаси чорраҳасидаги 47-уйда, «Шимолий вокзал» яқинида жойлашган.\n20:22 / 16.10.2019\n«Ипак Йўли» банки томонидан янги турар-жой биносидаги хонадонлар сотувга қўйилди\n14:30 / 11.09.2019\n«Ипак Йўли» банки яшил иқтисодиётни молиялаштириш учун Европа тикланиш ва тараққиёт банки билан 5 млн АҚШ долларлик шартнома имзолади\n19:38 / 05.09.2019\n«Ипак Йўли» банки FMO Нидерландия тараққиёт банки билан 20 млн АҚШ долларлик келишув имзолади\n15:00 / 20.08.2019\nКарталарга масофадан буюртма бериш – тез ва қулай!


ТУРМУШ ҚУРАЁТГАН ЁШЛАР ҲАЁТГА ТАЙЁРМИ? | "Оила" маркази\nТУРМУШ ҚУРАЁТГАН ЁШЛАР ҲАЁТГА ТАЙЁРМИ?\n“Оила” илмий-амалий тадқиқот марказининг оила институтини мустаҳкамлаш соҳасидаги кадрларни қайта тайёрлаш ва уларнинг малакасини ошириш бўйича курслари давом этмоқда. Ўтган семинар-тренингларда марказнинг вилоят бошқарма бошлиқлари учун ўқувлар ташкил этилган бўлса, навбатдаги машғулотларда туман ва шаҳар бўлим раҳбарлари малака оширмоқда.\nРеспубликамизнинг барча туман ва шаҳарларидан ташриф буюрган тингловчилар бир ҳафта давом этадиган машғулотларда “Тиббий маданият асослари”, “Патронаж хизмати”, “Супервизия”, “Демографиянинг асосий тушунчалари” каби иш жараёнида зарур бўлган мавзуларни ўрганишмоқда.\n—Ўтган йили ҳудудимизда 158 та ажрим содир бўлган, —дейди “Оила” марказининг Наманган тумани бўлими бошлиғи Илхомжон Каримов. — Биз мазкур ажримларга сабаб бўлаётган омилларни ўрганиш мақсадида ажрашаётган оилалар ўртасида сўровнома ўтказдик. Маълум бўлишича, ажримларгакўпроқ ёшларнинг оилавий ҳаётга тайёр эмаслиги сабаб бўлаётган экан. Бугунги кунда марказ фаолияти доирасида ҳудудларда яраштириш комиссиялари ташкил этилган. Тўғри, бунинг натижасида кўплаб оилалар сақлаб қолинди. Аммо, ажрашиш ёқасида турган оилани сақлаб қолишдан кўра, ёшларни ҳаётга тайёрлаш ва шу йўл билан мустаҳкам оилаларни барпо этиш осон ва самаралидир. Шу мақсадда ҳудудларда ташкил этилаётган “Бўлғуси келин-куёвлар инновацион мактаб”ларидан умидимиз катта. Халқимиз тўйларга ишқибоз. Тезроқ фарзандининг турмуш қуриши, фарзандли бўлишини истайди. Айниқса, Наманган вилояти ёш турмуш қуриш борасида доимо илгари юради. Аммо, фарзанд балоғатга етган бўлса-да унда оила қуриш, эр ёки хотин вазифаларини тўлақонли англаб етиш, ота-она бўлиш масъулияти шаклланиб улгургани билан қизиқишмайди. “Оила қурса, қуйилади” деган халқ орасида таваккалига айтиладиган иборалар ҳар доим ҳам оиланинг бардавомлигини таъминлаб беролмайди. Оиланинг мустаҳкамлиги фақат ҳаётий билим ва кўникма, масъулият ҳисси, меҳр-муҳаббат билан тикланади. Мана шу кўникмаларни ёшларга сингдирганимизга ишонч ҳосил қилганимиздан сўнггина биз катталар уларга турмуш қуриш маслаҳатини беришимиз керак. Бунинг учун “Оила” маркази нафақат ёшлар билан, балки уларнинг ота-онаси бўлмиш катта авлод билан ҳам тушунтириш-тарғибот ишларини самарали олиб бориши лозим.\nСеминарда аҳоли билан яқиндан ишлаш, оила масаласидаги муаммоларни, низоли вазиятларни тинч йўл билан ҳал қилиш каби муҳим жараёнларда қандай йўл тутмоқ кераклиги ўрганиляпти. Шунингдек, мутахассислар ўз ҳудудларидаги аҳоли хусусиятлари, муаммоларини ўртага ташлаган ҳолда, ўзаро фикр ва тажриба алмашиш имкониятига эга бўлдилар.


Эронга қарши Исроил ё Американинг эҳтимолий ҳужуми оқибатлари қандай? Ва бунинг олдини олиш мумкинми? - BBC O'zbek\nImage caption "Эронга қарши амалиёт биз халқаро алоқаларда шу кунгача гувоҳи бўлмаган бўлинишларга етаклаши мумкин"\n2004 йилда Эрон билан уруш борасидаги миш-мишлар тобора авж олар экан, ўшанба Британия ташқи вазири бўлган Жак Стро Би-би-сига бу каби ҳарбий амалиёт ҳақида сўз юритиш умуман ақлга сиғмаслигини айтганди.\n"Агар шундай демаганимда, биз Лейбористлар ҳукумати ичидаги довул ичра қолиб кетган бўлардик", - дейди у бугун.\nЧунки ўшанда АҚШ ва Британия эндигина Ироқни ишғол қилганди.\n"Британия ҳукумати, айниқса Лейбористлар ҳукумати учун, Ироқдаги воқеаларни ҳисобга оладиган бўлсак, Эронга қарши қандайдир ҳарбий амалиёт ҳақида хатто ўйлаш ҳам имконсиз эди", - дейди у.\n"Мен атайлаб бу мавзуни ёпишга қарор қилгандим".\nБугунда Суриядаги вазият тобора фуқаролар урушига ўхшаб борар экан ва Яқин Шарқдаги аҳвол ҳар доимгидан беқарор бўлиб қолар экан, Эронга қарши ҳужум мавзуси яна кун тартибига қайтган. Чунки Вашингтон ва Қуддус Эрон ядровий бомбани қўлга киритишига оз қолди деб ишонишади.\nЭндиликда хатто Жак Стро ҳам бу каби ҳужум имконли деган фикрда - унинг ишончи шунчалар кучлики, у бунга қарши кескин огоҳлантиришлар билан чиқаяпти.\n"Эронга қарши амалиёт биз халқаро алоқаларда шу кунгача гувоҳи бўлмаган бўлинишларга етаклаши мумкин", - дейди у.\n"АҚШ ва Британия бир томонга, ўзга Оврўпо давлатлари ўртада, Россия, Хитой, Бразилия ва Ҳиндистон эса бошқа томонга ажралиб қолган кескин бўлиниш юзага келади".\nИсроил биринчи бўлиб ҳужум қиладими?\nХўш, Эронга қарши урушнинг хавфи нақадар катта ўзи?\nБи-би-сининг 4-радио канали учун олиб борилган қатор суҳбатларда биз Эрон, Исроил ва Америка ташқи алоқаларидаги етакчи арбоблар бир қарашга келишганларига гувоҳ бўлдик. У ҳам бўлса, Эроннинг ядровий дастури туфайли юзага келадиган урушнинг бугунда ҳар доимгидан ҳам эҳтимоли катта.\n"Исроил 2012 йилда биринчи бўлиб Эронга ҳужум қилиш эҳтимоли бор", - дейди яқинда қатор юқори даражали Исроил сиёсатчилари билан суҳбатларни ёзиб олган журналист Ронен Бергман.\n"Исроил армияси ҳужумга тайёрланмоқда, йирик куч тўпланмоқда", - дейди у.\nЗиддият айнан ҳозир энг учига чиққанига сабаб шуки, Исроил жосуслик хизматлари Эроннинг айниқса Қом яқинидаги Фордов ядровий иншооти етарлича уранни бойитиб бўлганига ва тўққиз ойдан сўнг "даҳлсизлик ҳудуди"га киришидан хавотирдалар.\nИсроилликлар ишонишича, ундан сўнг Эроннинг ядровий иншоотлари ер остига шунчалар чуқур кўмилади ва кенгроқ тарқатиладики, улар Исроил ҳужумларига даҳлсиз бўлиб қоладилар.\nЭрон ўзи имзо чеккан Ядровий қуролларни тарқатмаслик битимига биноан уранни фуқаровий мақсадларда бойитишга ҳақли эканини айтади.\nЛекин, Эрон Халқаро Атом Агентлигининг мезонларини қайта-қайта бузиши ортидан БМТ Хавфсизлик Кенгаши унга қўшимча мажбуриятларни юклатиш борасида қарор қилган.\nБироқ, Бергманга кўра, Исроил раҳбарлари учун бу етарли эмас.\n"Яна бир Холокост хавфи олдида турган бўлсангиз, бутун миллат йўқ қилиниши таҳдиди бор деган фикрда бўлгангиз, албатта, бу хавфни бартараф қилиш учун қўлингиздан келганини қиласиз", - дейди у.\nЎз навбатида, АҚШ ҳам Исроилнинг Эронга нисбатан ишончсизлигига қўшилади. "Уруш борасидаги миш-мишлар"ни қоралаганига қарамай, Президент Обама ҳам АҚШ Эронга қарши ҳарбий амал қилиши эҳтимоли ҳақида гапирган.\nҲизбуллоҳнинг роли қандай бўлади?\nПрезидент Обаманинг баъзи маслаҳатчилари унданда кескинроқ фикрдалар.\n"Исроилнинг ҳарбий қудрати чекланган, у Эрон ядровий дастурига оз шикаст етказади. Шундай экан, агар ҳужум бўладиган бўлса, уни Исроил эмас, АҚШ амалга ошириши керак", - дейди ўтган йили Пентагонда Эрон бўйича махсус маслаҳатчи бўлиб ишлаган Матю Крёниг.\nУнинг фикрида, зиддиятнинг авж олиб кетмаслиги йўлида Эроннинг ҳарбий жавобини "жиловлаш" мумкин.\nЭрон ўйлаб жавоб беради, яъни у бор кучини ишга солмасдан жавоб қайтаради. Чунки Эрон билади, агар у ҳаддидан ошса, бошидан айрилиши мумкинлигини", - дейди у.\nҲозирча музокараларга рози бўлаётганига қарамай, афтидан Эрон ҳам ўзини урушга тайёрлаяпти.\n"Агар АҚШ ё Исроил урушни бошласа, улар жавоб қайтаришади, жимгина уйларида ўтиришмайди", - дейди ҳозирда Америкада яшайдиган Эроннинг собиқ ядровий музокарачиси Сайид Ҳусайн Мусавиян.\nЭроннинг жавоб қайтариш усулларидан бири ўз иттифоқчиси Ҳизбуллоҳни ишга солиш бўлиши мумкин.\nЛиванда жойлашган Ҳизбуллоҳ жангари ҳаракати Исроил томонга ўқталган минглаб ракеталарига эга.\nЛекин, Мусавиян жаноблари Эроннинг жавоби бундан қаттиқроқ бўлишига ишонади. "Эрон Исроилга юзма-юз чиқади ва Эронга қарши урушни қўллаб-қувватлаган давлатларни ҳам жазолайди", - дейди у.\n"Америка инфратизилмаси, дипломатлари ва ходимлари жаҳоннинг ҳар бурчагида хавф остида қоладилар. Бу минтақадаги ҳарбий ҳужум барча мусулмонларни жавоб қайтаришга қандай рағбатлантиришини тасаввур қилсангиз керак", - дейди собиқ музокарачи.\n2003 йилда Эронни уранни бойитишга кўндиришга муваффақ бўлган Жак Стро урушдан бошқа танлов ҳам бор деган фикрда.\n"Бевосита ҳарбий ҳужум қилгандан кўра, Эронни ихоталаш ва жиловлаш сиёсатини олиб боришимиз мумкин. Бу режимга босим ўтказишнинг ноҳарбий йўллари бор", - дейди у.\nЛекин, агар Эрон ядровий қуролни яратиш мақсадида экан, Ғарб билан музокарага кириб нима қилади?\n"Ўйлашимча, Эрон ўз дастури борасида баъзи тактик чекловларга рози бўлиши мумкин", - дейди Хавфсизлик масалалари бўйича халқаро институт олими Марк Фицпатрик.\n"Лекин улар ядровий гаров ўйнаш қобилиятига эришиш йўлида бутун дастурларидан воз кечишмайди", - дейди у.\n"Ядровий гаров" деганда Эроннинг ядровий бомбани яратиш учун етарлича бойитилган уранга эга бўлиши, лекин бу бомбани яратмаслиги тушунилади.\nИкки томоннинг ҳам шунга келишиш имкони бор. Ва Жак Стро бу каби муроса ва дипломатия билан вақтдан ютиб қолиш мумкинлигини айтади.\n"Агар Эронга қарши иқтисодий ва ижтимоий босим ушлаб турилса, Эроннинг ўзи учун муросага келиш манфаатли бўлади", - дейди у.\n"Мен келажакда Эронда ўта бошқача ҳукумат юзага келишига ишонаман, чунки мен демократия ва озодлик фикрига ишонаман", - дейди жаноб Стро.\nҲеч бўлмаса бугун айнан дипломатия Вашингтон ва Лондон афзал кўрган усул бўлиб қолаётир. Лекин, унинг кучи борган сари сусайиб бормоқда.\n"Ҳар қандай йўл тутилиши мумкин", - деди Британия Бош Вазири Девид Камерон ўтган ҳафта Президент Обама билан учрашувида.\nКўплаб дипломатлар муроса деб атаётган жараённи Қуддусдагилар сувни янада лойқалаштириш деб атаса ажабмас.\nЖурналист Ронен Бергман Исроил Мудофаа Вазири Эҳуд Барак билан суҳбатини эслайди: "Барча танлов йўллари муҳокама қилинаяпти, лекин жиловлаш усули кун тартибида эмас" деган у.\n"Яҳудий давлатини ҳимоя қилиш ва келажагини таъминлаш, ва яҳудийларнинг тақдирини мудофаа қилиш бизнинг масъулиятимиз, ва биз бу масъулиятга жуда-жуда жиддий ёндошамиз", - деб айтган Эҳуд Барак.


Тошкент тиббиёт академияси профессор-ўқитувчилари ва талабалари ўртасида “Жаҳолатга қарши маърифат” шиори остида “Илмдан бошқа нажот йўқ” мавзусида маърифий тадбир ўтказилди. – Тошкент тиббиёт академияси\nТошкент тиббиёт академияси профессор-ўқитувчилари ва талабалари ўртасида “Жаҳолатга қарши маърифат” шиори остида “Илмдан бошқа нажот йўқ” мавзусида маърифий тадбир ўтказилди.\n08/04/2021 Gulchexra MirzaevaДолзарб мавзу, Тадбирлар, Янгиликлар\nТадбирни Тошкент тиббиёт академияси ёшлар билан ишлаш бўйича проректори Т.А.Бобомуратов очиб бериб ёшларимизни она Ватанга мухаббат, бой тарихимизга, ота-боболаримизнинг динига садоқат руҳида тарбиялаш зарурлиги, аввало уларнинг қалби ва онгида мафкуравий иммунитетни кучайтиришимиз муҳимлигини таъкидлади. Шу мақсадда ҳозирги кунда ислом динининг инсонпарварлик ва маърифатпарварлик жиҳатлари тарғиб қилиш, “Жахолатга қарши маърифат” шиори остида турли оқимларга қарши халқимиз айниқса ёшларимиз онгида иммунитет шакллантириш учун тарғибот-ташвиқот учрашувларини режалаштирилганлиги бундан фақатгина професор-ўқитувчилар, талабалар ўртасида маънавий мутиҳни соғломлаштириш, ёшларимизнинг онгу тафаккурида “Оммавий маданият”га, турли ёт ғояларга, миллий маънавиятимизга зид келувчи салбий холатларга қарши иммунитет хосил қилиш, уларни фақат эзгуликка, Ватанни севишга чорлаш эканлигини гапириб ўтди.\nШундан сўнг сўз навбати Олий маъҳад ислом институти катта ўқитувчиси Абдурасул Эшпўлатович Тошпўлатовга берилди.\nМаълумки, мустақилликдан кейин юртимизда виждон эркинлиги тўлиқ таъминланди. Бу эркинлик фуқароларнинг у ёки бу динга эътиқод қилиш ёки хеч қандай динга эътиқод қилмаслик ҳуқуқини беради. Мамлакатимиз аҳолисининг 90 фоизидан ошиғи мусулмон бўлиши билан бирга бошқа динга эътиқод қилувчилар ҳам бор ва уларга мусулмонлар қаторида барча эркинликлар тўлиқ кафолатланган. Бугунги кунда ислом динига нисбатан бутун дунёда қизиқиш ва интилиш кучайиб, унинг ҳайрихох ва тарафдорлари кўпайиб бормоқда. Бунинг асосий сабаби муқаддас динимизнинг хаққонийлиги ва поклиги, инсонпарварлиги ва бағрикенглиги, одамзотни комиллик ва эзгуликка чорлаши билан боғлиқ.\nТаассуфки, хозирда ислом динини ниқоб қилиб, манфур ишларини амалга ошираётган мутаассиб кучлар ҳали онги шаклланиб улгурмаган, тажрибасиз, ғўр ёшларни ўз тузоғига илинтириб, улардан ўзларининг нопок максадлари йўлида фойдаланмокда. Бундай ножўя ҳаракатлар аввало муқаддас динимизнинг шаънига доғ бўлишини, охир- оқибатда эса маънавий хаётимизга салбий таъсир кўрсатишини барчамиз чуқур англаб олишимиз ва шундан хулоса чиқаришимиз зарур. Бугунги кунда диний шиорлар остида сиёсий хокимиятга интилаётган диний экстремистик ташкилотлар Марказий Осиё мамлакатлари, ҳусусан Ўзбекистондаги ижтимоий – сиёсий вазиятни издан чиқаришга ҳаракат қилаётгани ачинарли бир ҳолдир. Юртбошимиз бундай тоифаларга қарата ўз фикрларини билдириб “Дунёдаги зўравон ва тажовузкор кучлар қайси бир халк ёки мамлакатни ўзига тобеъ қилиб, бўйсундирмоқчи, унинг бойликларини эгалламоқчи бўлса, авваламбор, уни қуролсизлантиришга, яъни энг буюк бойлиги бўлмиш миллий қадриятлари, тарихи ва маънавиятидан жудо қилишга уринади” деганлар. Бунақанги маънавиятимиз, динимизга қарши қаратилган ҳар қандай тахдид мамлакатимиз ҳавфсизлигига, келажагимиз бўлмиш ёшларимизнинг кейинги ҳаёт йўлларига жиддий ҳавф солиб, охир-оқибат жамиятни инқирозга олиб келиши мумкин.\nБуни олдини олиш учун хар биримиз авваламбор ёшларимиз онгида бўшлиқ қолдирмаслигимиз керак. Президентимиз ! «Бу дунёда табиатда ҳам, жамиятда хам бўшлиқ бўлмайди. Қаердадир бўшлиқ пайдо бўлдими, ҳеч шубхасиз, уни албатта кимдир тўлдиришга харакат қилади» деб ҳар бир ота-она уйида, ўқитувчи ва мураббийлар ўқув муаассасаларда, кексаларимиз маҳаллада фарзандларимизнинг онгидаги бўшлиқни яхшилик, эзгулик, ватанпарварлик, ҳалоллик, ростгуйлик каби фазилатлар билан тўлдиришлари лозимлигини уқтиради. Фарзандларимиз хаммамизга маълум ёшликларида кўп савол беришади. Уларнинг берган саволларини кўпчилигимиз малол олиб ёки жавоб беришга қийналганимиз сабаб мени тинч қўй, қўп гапирма, тинч ўтир ёки бориб ўйинингни ўйна деб, қўполлик билан саволларини жавобсиз қолдирамиз. Бунинг натижасида уларнинг онгида бўшлиқ пайдо бўлади. Шунинг учун яхшилик билан, уларни берган саволларига ақллари доирасида тушунчани берсак бу бўшлиқ хосил бўлишини олдини олган буламиз.\nҲозирги кунда шу бўшлиқни тўлдиришга уринадиган ва ғаразли мақсадларини амалга оширишни ўйлаб юрганлар кўп. Оқибатда эса бундай мафкуравий хуружлар натижасида баъзилар ўзи туғилиб ўсган юртидан, ота-онасидан тониб, унга ҳиёнат қилиб, ватанпарварлик туйғуларидан маҳрум бўлиб, инсонийлик табиатидан ҳам чиқиб қолганини ўзлари тушунмаяпти. Муҳтасар қилиб айтганда, ёшларимизнинг маънавий оламида бўшлиқ бўлмаслиги учун уларнинг қалби ва онгида соғлом ҳаёт тарзи, миллий ва умуммиллий қадриятларга ҳурмат-эҳтиром туйғусини ёшлик пайтидан бошлаб шакллантириш зарур эканлиги талаба ёшларга тушунтирилди.\nИккинчидан фарзандларимизни онгида мафкуравий иммунитетни ҳосил қилишимиз лозимлиги, бугун 21 аср глобаллашув жараёнида ёшларимиз радио-телевидение, матбуот, интернет каби воситалар орқали ҳар хил ахборот ва маълумотларни олаётганлиги ҳақида тўхталиб ўтилди. Баъзи бир ақидапарастлар ўз ғаразли мақсадлари йўлида мафкуравий таъсир ўтказишга уриниб, қабих ишларини амалга оширмоқда. Маълумки, ҳар қандай касалликни олдини олиш учун, аввало, киши организмида унга қарши иммунитет хосил килинади. Президентимиз «Фикрга қарши фикр, ғояга қарши ғоя, жахолатга қарши маърифат билан курашиш ҳар қачонгидан кўра муҳим ахамият касб этмокда» деганлар. Демак, биз бундай вазиятда ёшларимизни мустақил фикрлайдиган, маънавиятлик, миллий қадриятларига содиқ, дунё қараши кенг, иродаси мустаҳкам, сабр – бардошли, ошкора ва пинхона кўринишдаги маънавий таҳдидларга доим тайёр турадиган, замон билан баробар қадам ташлайдиган инсон қилиб, болалик пайтидан бошлаб тарбиялашимиш лозим.\nЖаҳолатга қарши курашнинг битта йўли бор. Бу – Маърифат йўлидир. Тарбиянинг одоб ва ахлоқ тушунчаларига асосланган бу файзли йўл, инсонни маънавий баркамолликка чорлаб, қалбларга хотиржамлик, ҳаётимизга тинчлик, топганимизга барака беради.\nТТА да бўлиб ўтган маънавий – маърифий тадбирда ёшларни адолат ва ҳақиқат йўлига бошловчи мафкура тўғрисида гапирилди. Тадбирда Тошкент шахар ИИББ терроризм ва диний экстремизмга қарши курашиш бошқармаси ходими Исматов Бекмурод Абдусаломович иштирок этди ва талабаларни қизиқтирган саволларга жавоб берди.\nТошкент тиббиёт академияси талаба ёшлари даврасида бўлиб ўтган очиқ мулоқотда илмнинг қудратли маънавий куч эканлиги тўғрисида гапирилди, барча илмлардан ҳабардор инсонни алдаш осон булмайди. Илм урганинг…дея талабларни ватанпарварлик ва илм ўрганишга чақирдилар.\nАввалги Олдинги хабар: ТТА профессори томонидан Қозон давлат тиббиёт университети талабалари учун маъруза…\nКейингиси Кейинги хабар: “Психофармакотерапия” мавзусида очиқ амалий дарсга мархамат…


Россия Бош прокуратураси Андижон воқеаларига алоқадорликда гумон қилиниб Ўзбекистон томонидан қидирувда бўлган 13 шахсни Ўзбекистонга экстрадиция қилиш ҳақида буйруқ берди.\n“Российская газета”нинг хабар қилишича, экстрадиция қилинишни кутаётган Иваново вилоятидаги 13 шахсдан бири Қирғизистон фуқароси Маъмуржон Тоштемировдир. Газета хабарида қолганлар 12 шахс Ўзбекистон фуқаролари экани ва улар 2005 йил июн ойидан бери ҳибсда сақланаётгани билдирилган. Россиядаги “Мемориал” инсон ҳуқуқлари ташкилоти шу ҳафта бошида Тоштемировни экстрадиция қилишга 27 июл куни рухсат берилгани тўғрисида маълумот тарқатган эди. Тоштемировнинг адвокатига кўра, Андижон воқеалари содир бўлган пайтда у Туркияда бўлган. Маъмуржон Тоштемиров тижорат сафари билан Ивановога борганда қўлга олинган. “Российская газета”нинг яна маълум қилишича, ҳибсда сақланаётган шахсларнинг ҳаммаси БМТнинг қочқин мақомига эга.


Премьер-лиганинг янги бриллиантлари\nЖорий мавсум АПЛ бизга нафақат интригага бой қизиқарли ўйинлар, балки янги юлдузларни ҳам тақдим этяпти.\nАгарда мавсум бошидан буён ўзини кўрсата олаётган ёш футболчилар ҳақида гапирадиган бўлсак, Лемпарднинг “Челси”сига тўхталиб ўтмасак бўлмайди. Жамоа ўз академиясидан чиққан футболчиларга кўпроқ мурожаат қиляпти. Фикаё Томори ва Мейсон Маунт нафақат жамоанинг асосий таркиб футболчилари бўлишяпти, балки, баъзи ҳолларда етакчиликни ҳам ўз қўлларига олишмоқда.\nПремьер-лигага чиққан “Норвич” ўзи билан бирга голеадорни ҳам олиб келди. Теэму Пукки АПЛнинг дастлабки турларида 6 та гол уришга эришди. Охирги пайтларда голлари сони камайган бўлса-да, аммо АПЛда янги юлдуз пайдо бўлаётганини билдириб ўтди.\nСимон Миньоле жамоадан кетганидан сўнг, “Ливерпул” Алиссонга ўзринбосар излашга тушди. Ниҳоят “Вест Хем”нинг испаниялик дарвозабони Адриан вариантида тўхтади. Испан футболчисига АПЛнинг илк туридаёқ Алиссонни жароҳат олгани сабаб ўзини кўрсатишга имконият туғилди. Шундан сўнг у бир қанча ўйинларда жамоаси жонига оро кирди ва унга бекорга ишонч билдирилмаганини оқлади.\nЮқорида эслаб ўтилган ёш футболчилар қаторида биз ушбу мавсумда АПЛда порлаган 5 футболчига тўхталиб ўтмоқчимиз.\nЭроннинг “Борнмут”нинг асосий дарвозабони бўлиши жамоа мураббийи Эдди Хау ва мухлислар учун ҳам кутилмаган бўлди. Англиялик ёш футболчининг ишончли тарзда дарвозани қўриқлаши уни “Борнмут”нинг асосий посбони бўлишини таъминлади.\nРамздейл “Манчестер Юнайтед” устидан қозонилган (1-0) ғалабада асосий роллардан бирини ўйнаган футболчи ҳисобланади. Айнан унинг дарвозада ишончли туриши “Қизил иблислар”нинг бирорта ҳужуми ижобий якунланмаслигини олдини олди. “Борнмут”нинг сўнгги 5 ўйинидан 3 таси қуруқ ўйин билан якунланганини ҳисобга олсак, Англия терма жамоаси яна бир талантли дарвозабонга эга бўлаётганига гувоҳ бўлишимиз мумкин. Балки Саутгейт уни 2020-йилги Европа Чемпионати учун терма жамоага таклиф этар.\nЖамоаси: “Астон Вилла”


Тиббиёт 13.08.2019 148\nКўпчилик 60 ёшдан ошгандан кейин (айримларда ундан 5-10 йил олдин ҳам) эшитган, кўрган, ўқиган нарсаларини эсда сақлаб қолиши, яъни хотираси ёмонлашганидан шикоят қилади. Бу ҳолат махсус нерв марказлари томонидан қабул қилинган маълумотларнинг тегишли вақт сақланиши ва қайта тикланиши билан боғлиқ мураккаб физиологик, биокимёвий, биофизикавий ва психологик жараёнларнинг бузилиши натижасида келиб чиқади.\nУмуман олганда, инсон мияси томонидан бирор нарсани хотирада сақлаб қолиш ва уни керак бўлганида қайта тиклаш фанда охиригача ҳал қилинмаган масалалардан биридир.\nБу ўринда мия фаолиятини ўрганиш бўйича халқаро Нобель мукофоти соҳиби, физиолог олим Иван Петрович Павловнинг "Мен шунча йиллар давомида мияни ўрганиб унга фақат кириш ва чиқиш борлигидан бошқа нарсани кўрмадим", деганини эслаш кифоя.\nАйтиб ўтиш жоизки, хотиранинг кучи, унинг сақланиш муддатлари, қайта тикланиб маълум хулоса ва тушунчаларга олиб келишида наслдан-наслга ўтиб келувчи генетик омиллар муҳим аҳамият касб этади. Мисол учун, тенг ёшдаги кишиларнинг бири эшитган, кўрган нарсаларини узоқ вақт ёдида сақлаб қолса, ўқиган шеърларини тез ёдлаб, тил ўрганишга чечан бўлса, бошқасида бундай қобилиятлар кучсизроқ. Лекин ҳар қандай одамда ҳам ёш ўтиб бориши билан дисмнезия (хотиранинг тўзғиб кетиши), амнезия (хотиранинг йўқолиши), деменция (зеҳннинг пасайиши) каби ҳолатлар кузатила бошлайди. Бу муаммоларга ўз вақтида эътибор берилмаса, кун келиб альцгеймер (хотиранинг йўқолиб одам ўз уйини, яқин кишиларини таний олмаслиги, исми-шарифини эсдан чиқариб қўйиши ва ҳоказо) ёки паркинсон (мускуллар таранглиги, ҳаракатнинг камайиши, қўл-оёғининг титраши, нутқнинг бузилиши) хасталикларига сабаб бўлиши мумкин.\nХўш, бундай ҳолатга учрамаслик, яъни хотира сусайишининг олдини олиш учун нима қилиш керак?\nАввало, соғлом турмуш тарзига амал қилиш, яъни жисмоний фаоллик бу борада муҳим аҳамият касб этиши тадқиқотларда исботланган.\nХотира нерв ҳужайралари ва улардан ташкил топган ядроларнинг функцияси ҳисобланиб, эслаб қолиш даражаси уларнинг кислород ва тегишли озиқ моддалари билан таъминланиш даражасига боғлиқ. Мияда қон етарли ҳаракат қилмаса (бундай ҳолатлар давомли камҳаракатлилик, яъни гиподинамия, кучли асабийлашиш туфайли қон томирлари торайса ёки уларнинг ёш билан боғлиқ эластиклиги камайса), нерв ҳужайраларига етарли кислород, озиқ моддалар етиб бормайди. Натижада нерв ҳужайралари фаолияти бузилиб, эсда сақлаш қобилияти ёмонлашади.\nҲаммага маълумки, энди уйқудан турганингизда хотира билан боғлиқ функциялар, масалан, бирор воқеа-ҳодисани аниқ, равшан айтиб бериш, тасвирлаш анча қийин бўлади. Чунки одам узоқ вақт қимирламасдан ётганида мияга қон бориши камаяди, шу боис нерв марказлари ишида сусайиш кузатилади. Киши ўрнидан туриб ҳаракат қила бошлагач (бадантарбия, юз-бошларини силаб- сийпалаш, ювиниш ва ҳоказо) мияда қон айланиш меъёрига келиб, воқеа-ҳодисалар батафсилроқ эсга тушади. Ёки уйқудан кейин ақлий қобилиятнинг маълум даражада кучайиши ҳам мияда қон айланишининг (у дам олганидан кейин) яхшиланиши билан боғлиқ. Шунинг учун ҳар ким ёши, жинси, касбини ҳисобга олган ҳолда маълум жисмоний фаолликни канда қилмаслиги муҳим.\nЎтказилган кузатувларда шу нарса тасдиқланганки, жисмоний фаол, домий равишда гиподинамия элементларига қарши курашиб келадиганларда хотира билан боғлиқ нуқсонлар бошқаларга нисбатан бир ярим, икки марта кам учрар экан. Шунинг учун хотира кучсизланиб қолишининг олдини олишда ҳар куни бадантарбия машқларини канда қилмаслик, ҳеч бўлмаганида оддий юриш билан машғул бўлиб туриш жуда яхши самара беради. Машғулотларнинг миқдори, давомийлиги ҳамда тезлиги ҳар кимнинг ёши, жинси ва организмининг физиологик хусусиятларига қараб мутахассис-врачлар томонидан аниқлаб берилади.\nБош мия нерв марказларининг тегишли озиқ моддалари макро (оқсиллар, ёғлар, углеводлар) ва микронутриентлар (витаминлар, минераллар, биологик фаол моддалар) билан қандай таъминланиши ҳам муҳим ҳисобланади.\n"Ундай бўлса, ейиш-ичишдан камчилиги йўқ одамлар орасида ёш улғайиши билан хотиранинг ёмонлашиб боришини қандай тушуниш мумкин?" деган савол туғилиши ҳам табиий.\nАлбатта, ҳамма вақт ҳам мазали, хуштаъм таомлар истеъмол қиладиган одамлар овқатдан барча керакли озиқ-овқат компонентини олади, деб айтиш ярамайди. Чунки бундай овқатлар кучли технологик қайта ишлаш йўли билан тайёрланади. Натижада улардаги табиийлик тамоман йўқолиб, кўпгина фойдали хусусиятлари кескин камайиб кетади.\nБоз устига, уларнинг организм учун зарари ҳам бисёр. Яъни бундай таомлар одатдагига қараганда кўп миқдорда ейилади, шунга яраша танада семириш кузатилади. Ошиқча вазннинг пайдо бўлиши эса, ўз навбатида, давр касалликларни (юрак-қон томирлари касалликлари, қандли диабет, атеросклероз ва бошқалар) келтириб чиқаради. Бу ҳол миядаги майда капилляр томирлардаги қон ҳаракати ёмонлашувига ҳам олиб келиб, натижада нерв марказлари, айтиб ўтганимиздек, энг керакли моддаларга муҳтожлик сезади.\nШундан келиб чиқиб таъкидлаш жоизки, ёш ошиб борган сари хотира ёмонлашуви билан боғлиқ хасталикларнинг олдини олишда соғлом овқатланиш муҳим аҳамият касб этади. Бу ўринда кундалик рацион таркибида семиз бўлмаган маҳаллий қорамол, дала шароитида боқилган қўй, курка, товуқ гўштлари, ёғли денгиз балиғи, ўсимлик, ёнғоқ, писта ёғлари етарли миқдорда бўлиши асқатади.\nКиши кексайиб боришига қарамасдан хотиранинг ёмонлашишини тўхтатиш йўлида яна бир муҳим тадбир мияни машқ қилдиришдир. Танадаги ҳар қандай аъзо, жумладан, бош мия ҳам доимий равишда фаол ишлаб турмаса, аста-секин морфофункционал жиҳатдан кучсизланиб, яъни кичиклашиб боради.\nОлиб борилган кўпгина тадқиқотларда шу нарса аниқланганки, ақлан фаол одамларда бошқаларга нисбатан хотира анча кучли бўлар экан. Шу боис ҳам киши ёши улғайгани сари шахмат ўйини, унчалик мураккаб бўлмаган математик ҳисоб-китобларни калькуляторсиз бажариш, тил ўрганиш, шеър ёдлаш, китоб ўқиб ундаги воқеаларни бошқаларга айтиб бериш каби амаллар билан кўпроқ шуғулланса, хотираси мустаҳкамлигини яхши сақлаш учун асқатади. Яъни, бундай машқлар бош миядаги хотира билан боғлиқ нерв ҳужайралари марказларининг бир-бири билан фаоллашиб ишлашини рағбатлантиради, натижада бирон нарсани эслаб қолиш, олдин билган нарсаларни эътироф этиш, фикр юритиб, маълум масалаларни ечиш осон кечади.\nХотирангиздан шикоятингиз борми? Марҳамат, айтганларимизни ўзингизда синаб кўринг!


Декабрдан бошлаб Ўзбекистонда диод лампалар ишлаб чиқарилади / Ўзбекистон янгиликлари, энг сўнгги хабарлар\nДекабрдан бошлаб Ўзбекистонда диод лампалар ишлаб чиқарилади\n22 ноябр 2013, 11:51 3601 кўрилди\n"Ўзбекэнерго" ДАК 2013 йилнинг декабридан бошлаб "Ангрен" МИЗда диод лампалар ишлаб чиқаришни режалаштирмоқда. Компания матбуот хизматидан хабар беришларича, диод лампалар ишлаб чиқариш лойиҳаси бўйича "Ангрен" МИЗда янги қўшма корхона ташкил этилган.\nМазкур лойиҳа Жанубий Кореянинг EG Lightings Co. Ltd. компанияси билан ҳамкорликда амалга оширилмоқда. EG Lightings Co. Ltd компаниясининг "EGL-NUR" қўшма корхонасидаги улуши 51%ни, "Янги-Ангрен ИЭС" ОАЖнинг улуши эса 49%ни ташкил қилади.\nЛойиҳа қиймати $1 млн.га тенг. EG Lightings Co. Ltd мазкур лойиҳа учун $510 минг миқдорида сармоя киритади, "Янги-Ангрен ИЭС" эса $490 минг.\nБиринчи босқичда қўшма корхона Кореядан келтириладиган импорт маҳсулот эвазига диод лампаларини йиғишни йўлга қўяди. Аввалига кўча чироқларини ишлаб чиқариш режалаштирилган бўлиб, ойига ана шундай лампаларнинг 2 минг донаси етказиб берилади.\nИккинчи босқичда ишлаб чиқаришни махаллийлаштириш кўзда тутилган. Компания бу борада махаллий корхоналар билан келишувга эришган.\nКелажакда янги турдаги маҳсулотларни ўзлаштириш, жумладан "Ўзкимёсаноат" ДАК, "Ўзавтосаноат" АК ва "Ўзэлтехсаноат" Ассоциацияси билан ҳамкорликда автомобиллар, турар-жой ва офислар учун диод лампалар ишлаб чиқаришни йўлга қўйиш кўзда тутилган.


БИДЪАТЛАРГА БЕРИЛМАЙЛИК — Zamaxshariy.uz\n23 февраля, 2021 admin Мақолалар\nИслом умматига берилган энг катта неъматлардан бири – Аллоҳ таоло уларга динни комил, аҳкомларини тўкис қилиб берганидир.\n“Бидъат” сўзи луғатда “ўхшаши бўлмаган янги нарсани пайдо қилиш, диний ақийдаларга киритилган ўринсиз ислоҳ” деган маънони билдиради. Истилоҳда эса, “Бидъат” – Расулуллоҳ саллаллоҳу алайҳи васалламнинг даврларида бўлмаган нарсани амалга оширишдир.\n“Сизлар менинг ва тўғри йўлда юрувчи, ҳидоят топган хулафоларимнинг йўлини тутиб, уни озиқ тишларингиз билан тишлагандек, маҳкам ушланглар. Динга янгиликлар киритишдан сақланинглар, албатта, ҳар қандай бидъат – залолатдир” (Имом Абу Довуд ва Имом Термизий ривоятлари).\nУламоларимиз бидъатни икки қисмга бўлганлар:\nБидъати ҳасана (яхши бидъат),\nБидъати саййиа (ёмон бидъат).\nБидъати саййиа эса – шаръий асосга эга бўлмаган бирор амал ёки эътиқодни жорий этишдир. Бундай бидъат айни залолат бўлиб, уни шариатимизда рад этилгандир. Қуйидаги ҳадиси шариф ҳам шунга далолат қилади.\nПайғамбаримиз саллаллоҳу алайҳи васаллам айтдилар: “Ким бизнинг динимизда унда бўлмаган янги нарсани киритса, рад қилинади” (Имом Бухорий ва Имом Муслим ривоятлари).\nШариатимизга зид бўлган ёхуд унга асосланмаган ҳар қандай амал ёки эътиқод эса залолатга бошловчи бидъат саналади. Ҳар бир мусулмон айнан ушбу бидъатдан сақланиши лозим бўлади. Ҳадиси шарифларда, саҳоба ва тобеин разияллоҳу анҳумлардан нақл қилинган ривоятларда қораланган ва мусулмонларни ундан қайтарилган одатлар айнан мана шу бидъати саййиа экани муҳаққиқ уламолар томонидан таъкидланган.\nВакт ўтиб, инсонлар дин қонун-қоидаларидан узоқлашган сайин илм сусайиб, жаҳолат ва нодонлик юзага келиши оқибатида турли бидъат-хурофотлар юзага келади. Масалан, ҳозир баъзи жойларда ўтганлар руҳини ёд этиш мақсадида шам-чироқ ёқиш, динда асли йўқ турли маърака-тадбирларни жорий қилиш. Айниқса аёллар ўртасида “Мушкул кушод”, “Биби сешанба” каби тадбирларни ўтказиш ҳам айнан мана шундай бидъатлардан саналади. Ушбу хурофотларни динимиздан деб билиниши ва амал қилиниши олди олинмас экан, кун сайин авж олиб бораверади. Машҳур саҳоба Абдуллох ибн Амр ибн Ос разияллоху анху: “Бидъат пайдо бўлса, кун сайин ривожланиб боради. Суннат амалдан чиқарилса, кун сайин узоқлаша бошлайди” – деганлар.\nХива тумани “Улуғ Азиз бобо” масжиди имом-хатиби\nPrevious Post:Юрт ободлиги ватанимиз фаровонлиги.\nNext Post:ЁШЛАРИМИЗГА ЭКСТРЕМИЗМ ВА ТЕРРОРИЗМНИНГ ЖАМИЯТ БАРҚАРОРЛИГИГА ТАҲДИД СОЛИШИНИ ТУШУНТИРАЙЛИК


ХОРАЗМДА НАВРЎЗ САЙЛИ ШОДИЁНАЛАРИ... »\nХОРАЗМДА НАВРЎЗ САЙЛИ ШОДИЁНАЛАРИ...\n23 март, 2018 817 xorazm Xorazm Yangiliklari\nЎлкамизда баҳор. Она табиат уйғониш даврига юз тутган давр. Далаларни яшил майсалар чулғамоқда. Кўклам шабадаси кўнгилларга илиқлик бағишлайди. Жажжи болажонлар эса варрак учириш билан овора...\nБугунги кунда, интиқиб кутилган фасллар келинчаки — Баҳор юртимиз бўйлаб кезяпти. Уни диёримизга кириб келганлигини англатувчи, янгиланиш, яшариш, қут-барака ва фаровонлик рамзи бўлган айём — Наврўз байрами Хоразм воҳасида кенг нишонланмоқда. Вилоятнинг шаҳар ва туманларида, маҳалла ва қишлоқларида, хонадонлару оилаларда қутлуғ санага бағишланган шодиёналар давом этаётир.\nБу йилги байрам шодиёналари хар йилгиданда жўшқинлик билан, азалий қадриятларга хамоҳанг тарзда беш кун давомида байрам сайли бўлиб ўтмоқда.\n... Урганч шаҳридаги “Авесто” боғ-мажмуаси ҳар қачонгидан ҳам тароват ва кўркамлик бахш этган. Боғ ҳудуди байрамона безатилган. Бир томонда миллий либос кийган қизчалар арғимчоқ учяпти, бошқа бир тарафда дорбозлар маҳоратини намойиш этмоқда. Самода варракларнинг парвози кўзга ташланади. Мажмуага ташриф буюраётган инсонларнинг юзида самимийлик ва байрам кайфияти уфуриб турибди. Таниш-билишлар, ошна-оғайни ва опа-сингиллар қучоқ очиб, бир-бирини байрам билан қутлашни канда қилишмаяпти. Муболаға эмас, бу бетакрор ва ҳузурли онларни кўриб, беихтиёр қалблар қувончга бурканади.\nТадбирда сўзга чиққан Хоразм вилояти ҳокими И.Собиров тантана қатнашчилари ва меҳмонларини халқимизнинг эъзозли ва суюкли айёми билан муборакбод этиб, Президентимиз раҳномалигида мамлакатимизда олиб борилаётган изчил ислоҳотлар, уларнинг мазмун-моҳияти ва афзалликлари хусусида гапириб, ҳамюртларимиз Наврўз байрамини турли соҳалардаги улкан муваффақиятлари билан кутиб олишаётганини фахр билан таъкидлади.\nБоғ-мажмуа узра миллий чолғу асбобларининг шўх садоси янграб, қутлуғ байрамга бағишлаб тайёрланган маданий тадбир бўлиб ўтди. Унда Урганч шаҳар 1-сон болалар мусиқа ва санъат ҳамда 24-сон ихтисослаштирилган умумтаълим мактаблари ўқувчилари мусиқий дастур билан бошлаб беришди. Ўз навбатида Осиё ва жаҳон спорт майдонларида ғолиб ва совриндор бўлган хоразмлик спортчиларнинг чиқишлари баробарида ёш спортчилар кўргазмали машқлар бажаришди. Сўнгра,Хоразм воҳасининг таниқли санъаткору ҳофизлари, бахши-ю халфалари, Огаҳий номидаги вилоят драма театри жамоаси, фольклор-этнографик ансамбллари, шунингдек, эндигина санъат оламига кириб келаётган иқтидорли ёш мусиқачилар қаторида эл севган санъат усталари жозибадор куй ва қўшиқларни ижро этишди.\nЎзбекистон халқ артистлари Ўзбекистон халқ ҳофизи Фарҳод Давлетов, Ўзбекистонда хизмат кўрсатган артист Равшан Матёқубов сингари кўплаб хушовоз хонандалар, эл севган санъаткорлар мустақиллик, она Ватан, Наврўз, баҳор, ёр ва меҳр-муҳаббат ҳақида жўшиб куйладилар. Байрам иштирокчилари ушбу тароналардан илҳомланиб, тўйиб-тўйиб рақсга тушишди. Театрлаштирилган саҳналар ҳам томошабинларда илиқ таассурот қолдирди.\nДарҳақиқат, “Авесто” боғ-мажмуасида бўлиб ўтган Наврўз байрами тантаналари ўзининг бетакрорлиги, ўзгача завқи ва шафқи билан юртдошларимизга олам-олам қувонч улашди, кўнгилларига баҳорий кайфият бағишлади. Байрамингиз муборак бўлсин!


Кун мавзулари, 11 август 2015\nсешанба 11 август 2015\nЎзбекистонда Skype, Viber, Telegram муаммоси сентябргача давом этади\nЎзбекистондаги Интернет провайдерлари Skype, Viber, Telegram каби мессенжерлар алоқасида муаммо кузатилаётганини тасдиқлаб, буни "Ўзбектелеком"нинг ҳамкорлар тармоғида профилактика ўтказаётгани билан изоҳлади. Мустақил Интернет нашрларини блок қилган Ўзбекистон ҳукуматининг профилактика баҳонасида, охир-оқибат, мобиль мессенжерларни ҳам чеклашидан хавотир билдирилмоқда.\nBahsOnline: Ўзбекларга Пушкин керакми?\nBahsOnlineнинг бу галги сонида Тошкент шаҳридаги Пушкин хиёбонидан буюк рус шоири ҳайкалининг бошқа жойга кўчирилиши мунозара қилинди.\n“Ўзбекнефтегаз” “Тошшаҳартрансхизмат”га ёнилғи беряптими, бермаяптими?\nУрганч фожиаси бўйича 207-модда асосида иш очилди\nУрганч “Ёшлар кўли”даги ҳалокат бўйича “Мансабга совуққонлик билан қараш” моддаси асосида жиноий иш қўзғатилди. Фожиадан 3 кун ўтиб ташкилотчилардан бири кўрилган Улуғбек Собиров бошчилигидаги хоразмлик қўшиқчилар Россияда гастроль бошлади.\nТошкент Пушкин билан эҳтиёт бўлиб, вақтинча хайрлашди\nХабарларга қараганда, пойтахт аҳли ва меҳмонлари тез кунда улуғ рус шоири билан шаҳарнинг бошқа бир мавзесида қайта учрашади. Лекин бу ҳозирча ваъда. Факт шуки, Александр Сергеевич Пушкинга ўрнатилган ёдгорлик-ҳайкал 11 августга ўтар тунда 31 йил турган жойидан ғойиб бўлди.\nҚаршидаги шифохона бош врачини ўйнашининг эри сўйиб қўйди\nҚарши шаҳридаги шифохоналардан бирининг бош врачи шанба куни иш кабинетида сўйиб кетилди. Бош шифокорнинг қўл томирлари ва бўйнини кесган қотил ўз ихтиёри билан милицияга таслим бўлган. Норасмий хабарларга кўра, қотилликда айбланаётган шахс хотинининг врач билан ишқий муносабатини билиб қолгандан сўнг кучли рашк оқибатида бу ишга қўл урган.\nМарказий ва Миллий банк валюта бўлими устидан шикоят тушди\nЎзбекистондаги 4та банк - Миллий банк, Марказий банк, Asia Alliance Bank ва Капитал банкларининг валюта айирбошлаш бўлимлари устидан ҳуқуқ фаолларига шикоят тушди. Мустақил Инсон ҳуқуқлари ташаббус гуруҳи шикоятни ўрганиб, кўп ҳолларда мижозлар давлат курсида валюта ололмаётганига гувоҳ бўлганини билдирди.\nБекободда маҳкумни қийнагани гумон қилинган зобитлар судланмоқда\nЖиноят ишлари бўйича Тошкент вилояти Бекобод шаҳар суди Бекобод шаҳар ИИБнинг икки нафар ходими устидан очилган жиноят ишини кўришни бошлади. 7 август куни маҳкамага тортилган милиция ходимлари Ўзбекистон Республикаси ЖКнинг 207-модда (Мансабга совуққонлик билан қараш) билан айбланмоқда.\nOzodNazar: “Кўприк туриш учун эмас, юриш учун қурилади”\nУрганч марказидаги “Ёшлар кўли”да 8 август содир бўлган фожеа сабабларини Президент буйруғи билан тузилган ҳукумат комиссияси ўрганмоқда. Комиссия ўз хулосаларини чиқаргунча, Сиз тингловчида Урганчда п р и н ц и п д а нима бўлганини билиш эҳтиёжи бор...\nУрганч фожиаси: Концерт ташкилотчилари сўроқ қилинмоқда\nУрганч марказидаги “Ёшлар кўли” дам олиш масканида концерт пайтида юз берган ҳалокат ортидан томоша ташкилотчилари сўроқ қилинмоқда. Айни пайтда Бош вазир Шавкат Мирзиёев бошчилигидаги Ҳукумат комиссияси Урганчда фожеа сабабларини ўрганмоқда. 8 август кунги концерт пайтида кўлдаги кўприк панжараси синиб кетиб, ўнлаб одам сувга чўкиб ўлган эди.\nGM Uzbekistan ширкати Тошкентдаги мотор заводини бир ойга ёпди\nGeneral Motors ва "Ўзавтосаноат” акционерлик компанияси ҳамкорлигида автомобиль двигателларини ишлаб чиқарувчи GM Powertain Uzbekistan заводи қарийб бир ойга беркитилди. Ишчиларнинг Озодликка айтишича, 4 дан 29 августгача татил берилган.


Душанбе саммитида Тоғли Қорабоғ можароси\n“МДҲ ўзининг йигирма йиллик фаолиятида ички жанжалларни ҳал қила олмади”.\nБундай баёнот 3 сентябр куни Душанбе шаҳрида бўлиб ўтган Мустақил Давлатлар Ҳамдўстлигига аъзо мамлакатлар раҳбарлари юбилей саммитида янгради.\nТожикистон пойтахти Душанбе шаҳрида бўлиб ўтган юбилей саммитда қатнашган аъзо давлатлар президентлари ва Бош вазирлари МДҲнинг йигирма йиллик фаолиятидан баҳс этдилар.\nТадбир иштирокчиларининг кўпчилиги Совет Иттифоқи қулаган бир пайтда шундай бир ташкилотни ташкил этиш давр талаби бўлганини таъкидладилар.\nРоссия президенти Дмитрий Медведев Мустақил Давлатлар Ҳамдўстлиги тутган ўрнини “тарихий” дея баҳолар экан, ўз давлатининг бу ташкилотга нисбатан мавқеи ўзгаришсиз қолишини таъкидлади.\nТуркманистон, Қирғизистон, Қозоғистон, Украина ва Тожикистон президентларининг бу борадаги фикрлари россиялик ҳамкасби фикрига ҳамоҳанг бўлди.\n- Жамоамиз МДҲни қандай баҳоламайлик, ҳар ҳолда унга аъзо бўлиб кирган собиқ иттифоқ давлатлари ҳеч бир тўсиқсиз, тинч вазиятда ўз мустақиллигини такомиллаштириш имконига эга бўлди ва мана шу кунга етиб келди. Албатта, бу ташкилотимиз қўлга киритган катта ютуқдир, - дея таъкидлади жумладан Қозоғистон президенти Нурсултон Назарбоев.\nМДҲ раҳбарлари саммитида сўз олган Озарбайжон Бош вазири Артур Расизода ташкилот ўзининг йигирма йиллик фаолияти давомида “ички низоларни ҳал қила олмаганидан афсусда”лигини таъкидлади.\nОзарбайжон ҳукумат расмийси йиғилганларга Тоғли Қорабоғ можаросини эслатиб, “аъзо давлатлар бу муаммога ечим топишга ожизлар”, деди.\nСобиқ иттифоқ даврида Озарбайжоннинг бир қисми ҳисобланган, асосан этник арманлар истиқомат қилган Тоғли Қорабоғ 1988 йилда Ереван ҳукумати ёрдамида Озарбайжон таркибидан ажралиб чиққан.\n1990 йилларда, асосан арманлар истиқомат қиладиган Озарбайжоннинг айирмачи Тоғли Қорабоғ минтақасида чиққан можарода қарийб 35 минг киши қурбон бўлган ва юз минглаб одам ўз жойларини ташлаб кетишга мажбур бўлган.\nАрман кучлари секин-аста Тоғли Қорабоғ ҳамда унга туташ Озарбайжон маъмурий ҳудудлари устидан ўз назоратини ўрнатди. Бу ҳудудларни арман кучлари бугунгача назорат қилиб келмоқда.\nОзарбайжон исёнкор ўлкани қайтариб олиш учун ҳарбий куч қўллаш билан бир неча марта таҳдид қилган.\nРоссия томони, ЕХҲТ ва БМТ эса Озарбайжон ва Арманистонни Тоғли Қорабоғ можаросини тинч йўл билан ҳал қилишга даъват этиб келади.\n3 сентябр куни Душанбе саммитида қатнашган Арманистон президенти Серж Саркисян Тоғли Қорабоғ аҳолиси мустақилликдан ўз ҳуқуқлари учун фойдаланганини ва бу яқин келажакда халқаро ҳамжамият томонидан эътироф этилиши кутилаётганини уқтирди.\nСаммит сўнгида Озарбайжон Бош вазири Артур Расизода тадбирни бошқараётган тожик президенти Имомали Раҳмондан иккинчи маротаба сўз беришни илтимос қилди. У Арманистон президенти Серж Саркисяннинг Тоғли Қорабоғ борасида айтганларини кескин қоралади ва ҳозирда ўз мамлакатининг 20 фоиз ҳудуди арманистонлик аскарлар томонидан ишғол қилинганини билдирди.\nШунингдек, Расизода жаноблари БМТ хавфсизлик Кенгаши арман аскарларининг Озарбайжон ҳудудидан олиб чиқилиши борасида тўрт марта резолюция қабул қилганини, аммо Арманистон ҳукумати эса бу талабларни бажармай келаётганини билдирди.\nАртур Расизода Арманистон ҳукумати тарафидан қўллаб-қувватланган, ўзини Тоғли-Қорабоғ республикаси деб эълон қилган тузилма халқаро жамоатчилик тарафидан эътироф қилинмаганига алоҳида урғу берди.\nАснода бир гуруҳ таҳлилчилар Тоғли Қорабоғ минтақасининг тарихий эгалари ким экани хусусида Озарбайжон ва Арманистон баҳси ҳали кўп йиллар давом этади, деган ишончдалар.\nЗеро, таҳлилчиларга кўра, МДҲнинг бу давлатлардан бирортасига нафи тегмайди.\n“Шу пайтгача Арманистон ва Озарбайжон билан Тоғли Қорабоғ можароси атрофида музокаралар ўтказиб келаётган Россиянинг эса собиқ Иттифоқ давлатлари ҳудудида ўз нуфузини сақлаб қолишдан ўзга мақсади йўқ” , демоқда мустақил таҳлилчилар.\nШу ўринда айтиб ўтсак, 3 сентябр куни Душанбе шаҳрида бўлиб ўтган МДҲ давлат раҳбарларининг юбилей саммитида Ўзбекистон президенти Ислом Каримов билан бир қаторда Озарбайжон президенти Илҳом Алиев ва Беларус президенти Александр Лукашенко ҳам иштирок этмади.


Тўрт нарсани қайтариб бўлмайди - Hidoyat.uz\nАсосий саҳифа Мақолалар Тўрт нарсани қайтариб бўлмайди\nЧоп этилди Aprel 3, 2019 Тўрт нарсани қайтариб бўлмайдиda fikr bildirishni o'chirish\nМеҳрибон Раббимиз марҳамат қилади: “Биз кеча ва кундузни (қудратимизни кўрсатиб турадиган) икки белги қилиб қўйдик. Кечанинг белгисини ўчирдик. Кундуз аломатини эса Раббингиздан фазл (ризқ) исташларингиз учун ҳамда йиллар саноғини ва ҳисобини билишингиз учун ёруғлик қилиб қўйдик. Барча нарсани батафсил баён қилиб қўйганмиз” (Исро сураси, 12-оят).\nИнсонга берилган неъматлардан бири вақт, у эса ғаниматдир. Ўйлаб кўринг, кечагина ёш бола, кучга тўлган ўсмир, ишлаб чарчамайдиган йигит-қизлар эдик. Бир пасда ўрта ёш ёки кексалар қаторидамиз. Улуғлар: “Вақт қилич кабидир, агар сен уни кесмасанг, у сени кесади”, дейишган.\nАли ибн Ҳусайн розияллоҳу анҳумодан ривоят қилинади: «Набий соллаллоҳу алайҳи ва саллам: “Албатта, кишининг ўзи учун бефойда нарсаларни тарк қилиши исломининг гўзаллигидандир”, дедилар» (Имом Термизий, Имом Аҳмад ва Имом Ҳоким ривояти). Яна бир ҳадиси шарифда эса бундай огоҳлантириш бор: “Аллоҳ таоло ёшини то олтмиш йилгача етказган кишига узр учун ўрин қолдирмади” (Имом Бухорий ривояти). Яъни, Аллоҳ таоло бир бандага шундай узун умрни берса, унинг узрини кетказади ва ўзини оқлашига бирон-бир ўрин қолдирмайди.\nАбдуллоҳ Ансорий “Туҳфатул мулук” асарида тўрт нарсани асло қайтариб бўлмаслик ҳақида бундай дейди: “Айтилган сўз, отилган ўқ, ўтган умр ва қазойи қадар”. Вақтни ғанимат билишга имкон қадар ёлғиз бўлиш, одамлар билан кўришганда саломлашиш билан ё энг муҳим ишлар билан кифояланиш, кам ейиш кўмак беради. Чунки кўп ейиш узоқ ухлашга ва кечани зое кетказишга сабаб бўлади.\nШунинг учун фоний ҳаётимизнинг ҳар бир дақиқасидан унумли фойдаланиб, яхши амаллар қилишга шошилишимиз лозим. Афсуски, бугун кўпларнинг қанчадан-қанча вақти зое кетяпти. Эътибор қилсак, кишиларнинг зеҳн-заковати, ақл-идроки ва имкониятлари бирламчи бўлмаган ёки беҳуда нарсаларга сарф қилинаётганини кўрамиз. Ҳолбуки, қуёшнинг чиқиб-ботиши, соатнинг ҳар чиқиллаши Аллоҳнинг ҳузурига қайтишимиз яқинлашаётганини эслатмоқда. Хўш, бунга тайёрмизми?!\nОрифлардан бири дейди: «Агар ўлим фариштаси бандага кўриниб: “Бир соатлик умринг қолди, уни бир дақиқага ҳам узайтиролмайсан”, деса, банда афсус ва надомат билан шундай ҳасрат чекадики, ўша қолган бир соатни тавбаларга тўла, хатолари ўнгланган бошқа бир соатга алмаштириш учун борини, агар бутун дунё уники бўлса, сарфлаган бўларди».\nҲазрат Баҳоуддин Нақшбанд бундай деган: “Ким вақтини зое кетказса, вақт унинг душманига айланади. Шундай экан, нафаснинг зое бўлишига йўл қўйманг ва ундан эҳтиёт бўлинг”.\nҲасан Басрий раҳимаҳуллоҳ айтади: “Ишни эртага суришдан сақлан, чунки сен бугунинг билан ҳаётсан…”\nРиштон туманидаги “Қаландархона” жоме масжиди имом-хатиби


“Исломий давлат” сафида 25 мингдан ошиқ хориж жангариси бор\n09 май 2021, Тошкент вақти: 06:38\nБМТ эълон қилган янги ҳисоботга кўра¸ Сурия ва Ироқдаги “Исломий давлат” ва Ал-Қоида каби террор гуруҳлари сафида жанг қилаëтган хорижликлар сони 25 минг нафардан кўпроқдир.\nЎтган йил ўртасидан жорий йил мартига қадар мазкур террор гуруҳлари сафига қўшилган хорижликлар сони 71 фоизга ошган.\nУлардан 20 мингдан кўпроғи ҳозирги кунларда Сурия ва Ироқ ҳудудларини ишғол қилган “Исломий давлат” сафида жанг қилмоқда.\nБМТ таҳлилчилари фикрича¸ Сурия ва Ироқ экстремистлар учун ўзига хос халқаро мактабга айланган.\n90-йилларда айни шу вазифани ўтаган Афғонистонда¸ мамлакат махсус хизматлари ҳисобича¸ айни кунларда 6 мингдан ошиқ хорижлик жангари бор.\nАйни пайтда¸ Ливия¸ Яман¸ Покистон ва Сомалида ҳам юзлаб хориж фуқаросининг террор гуруҳлари сафида уруш қилаëтгани айтилади.\nТеррорчилар сафига қўшилаëтганларнинг 100 дан ошиқ давлат фуқароси экани айтилса-да¸ БМТ таҳлилчиларига кўра¸ уларнинг кўпчилиги Тунис¸ Марокаш¸ Франция ва Россия фуқароларидир.\nХавфсизлик мутахассислари тахминича¸ "Исломий давлат" сафига қўшилган ўзбекистонликлар сони бир неча юздан ошиқ. Мазкур террор гуруҳидаги ўзбек жангарилари иддаосича¸ ўзбекистонлик жиҳодчилар сони 3 мингдан кўпроқни ташкил этади.


OzodDayjest: Тошкентда йирик давлат буюртмалари хусусий компанияларга тендерсиз берилди\n23 январ 2022, Тошкент вақти: 04:17\nЎзбекистонда суғурта ривожига тўсиқ бўлаётган уч асосий сабаб айтилди. Спикер ўринбосари коммунал тўловларни аҳоли даромадига қараб табақалаштиришни таклиф этди. Тошкент ҳокимлиги тузаётган шартномалардан манфаатлар тўқнашувининг “ҳиди” келяпти. Жорий ҳафта матбуот шу каби воқеалар ҳақида хабар берди.\n“Миллий тикланиш” партияси раиси: “Даромади 1 млн сўм бўлган оила газ ва чироқдан 10 млн сўмлик қарзни қандай тўлайди?”\nАҳолининг коммунал хизматлардан қарздорлиги кескин ортиб бораётгани бизни ташвишга солмоқда, деди Олий Мажлис Қонунчилик палатаси раиси ўринбосари Алишер Қодиров парламент мажлисида (www.kun.uz, 18 ноябрь).\n“Миллий тикланиш” партияси раисига кўра, биргина газдан 11 тлрн cўмга яқин қарздорлик тўпланмоқда.\n“Биздаги маълумотларга кўра, ҳозир иш билан банд аҳолининг 70 фоизи 2 миллиондан кам иш ҳақи оляпти. Биз сайлов жараёнларида ҳам аҳолининг даромадига қараб коммунал тўловларни табақалаштириш масаласини кўтарган эдик. Фақат шу орқали аҳоли қарздорлиги кўпайиб кетишининг олдини олиш мумкин. Бугунги кунда ойлик даромади 1 млн сўм бўлган оилага қандай қилиб газ ва светдан 10 млн сўмлик қарздорликни юклаб қўйиш ва унинг олдига МИБни юбориш мумкин? Бу масаланинг ечими эмас”, - деган Алишер Қодиров.\nТошкент ҳокимлиги тузаётган шартномалардан манфаатлар тўқнашувининг “ҳиди” келяпти\nЎзбекистон пойтахтида давлат бюджети маблағлари ҳисобидан молиялаштириладиган лойиҳалар буюртмачиси, Тошкент шаҳри ҳокимлигининг “Ягона буюртмачи хизмати” инжиниринг компанияси йирик қурилиш объектларини тажрибасиз хусусий қурилиш компанияларига тендерсиз топшираётгани маълум бўлди, деб ёзади Телеграмдаги Davletov.uz канали.\nМасалан, “Power Construction Planet” МЧЖ (аввалги номи Discovery Invest) компанияси (компаниянинг 66,9 фоиз улуши муқаддам Akfa Engineering Management компаниясида директор ўринбосари ва директор лавозимларида ишлаган Исмоил Исроиловга тегишли) билан Архитектура институтининг учта биносини қуриш учун 167 млрд сўмлик, Давлат солиқ қўмитаси биносини капитал таъмирлаш ва жиҳозлаш учун 35,6 млрд сўмлик, Фавқулодда вазиятлар вазирлиги Мирзо Улуғбек тумани бўлими биносини қуриш ва жиҳозлаш учун 17,9 млрд сўмлик, Рақамли Тошкент ситуацион марказини қуриш учун 100,2 млрд сўмлик, Зангиота туманида ихтисослаштирилган 2160 ўринли карантин зонасини қуриш учун 39,2 млрд сўмлик шартномалар тузилган.\n“Айрим шартномаларда манфаатлар тўқнашуви эҳтимоли ҳам кўринади, буёғи энди мутасадди идораларнинг иши. Аксарият компаниялар сўнгги 2-3 йилда ташкил топган. Шундай бўлса-да, йирик-йирик объектлар уларга ишониб, тендерсиз топширилган. Маблағлар асосан республика бюджети, шаҳарнинг режадан ошган қисмидан жалб қилиниши белгиланган”, - дейилади мақолада.\nПарламент депутати аҳолида суғурта ширкатларига ишонч қолмагани сабабини очиқлади\nДунёда аҳоли жон бошига суғурта мукофотлари 847 еврони ташкил этса, Ўзбекистонда бу кўрсаткич 5 еврога тенг. Бу эса мазкур хизматнинг паст даражасини англатади, деб ёзади Олий Мажлис Қонунчилик палатаси депутати Жаҳонгир Абдурасулов (“Маҳалла” газетаси, 19 ноябрь).\nҚайд этилишича, Ўзбекистонда суғурта тўловларининг камлигига уч асосий сабаб мавжуд. Биринчидан, компаниялар ўртасида рақобат муҳити йўқ.\nИккинчидан, тарифлар ҳамон баланд. Учинчидан эса, кўрилган зарарни қоплаб бермаслик ҳолати ҳамон юқорилигича қолмоқда.\n“Зарарни қопламасликнинг сабаби – ҳар бир суғурта ташкилоти шартномани ўзига мослаштириб тузиб олади ва мижозларнинг манфаатлари иккинчи даражали бўлиб қолган”, - деб ёзади депутат.\nБундан ташқари, ҳаётни суғурта қилиш ва аҳолининг кенг қатламларини қамраб олувчи йўналишларнинг ривожланмагани, аҳолининг суғурта хизматларига бўлган ишончи жуда пастлиги, менежментнинг сустлиги ҳам суғурта бозори ривожига салбий таъсир кўрсатмоқда.\nЭкспертларнинг баҳолашича, бугунги кунда Ўзбекистонда эҳтимолий суғурта объектларининг 1 фоиздан ками суғурта қилинади, холос. Ривожланган давлатларда эса бу кўрсаткич 90-95 фоизни ташкил қилади. Суғурталовчилар таклиф қилаётган хизматлар тури 50 хил атрофида ва бу хорижникидан бир неча баробар кам.\n“Саноати ривожланган давлатларда суғуртанинг ялпи ички маҳсулотдаги улуши 8-10 фоизни ташкил қилади. Россияда бу кўрсаткич 3 фоиз бўлса, Ўзбекистонда 0,4 фоиздан ҳам ошмайди”,- деб ёзади Ж.Абдурасулов.\nДепутат суғурта фаолиятни тартибга солувчи қонунчилик базаси ҳам ислоҳга муҳтожлигини таъкидлаган.